

**Anul 2023 – numărul 43**

**23 – 27 octombrie**

******

***Din conținutul acestui număr*:**

[Repere din agenda publică a conducerii Instituţiei Prefectului - Judeţul Hunedoara în perioada 23 - 27 octombrie 2023 3](#_Toc149546352)

[Selecție de Acte normative apărute în Monitorul Oficial al României în perioada 23 – 27 octombrie, 2023 4](#_Toc149546353)

[Comunicate de presă ale Guvernului României 7](#_Toc149546354)

[Întâlnirea între prim-ministrul Marcel Ciolacu și reprezentanți ai Asociației Tășuleasa Social 7](#_Toc149546355)

[Imnul Sustenabilității, lansat cu ocazia Zilei Naționale a Sustenabilității, la inițiativa Departamentului pentru Dezvoltare Durabilă din cadrul Guvernului României 7](#_Toc149546356)

[Premierul Marcel Ciolacu: Protejăm veniturile și puterea de cumpărare ale angajaților din construcții, din sectorul agricol și din industria alimentară 8](#_Toc149546357)

[Consultări între premierul Marcel Ciolacu și reprezentanții Consiliului Investitorilor Străini 9](#_Toc149546358)

[Ziua mondială de luptă împotriva poliomielitei, marcată de Guvernul României 9](#_Toc149546359)

[Premierul Marcel Ciolacu: Guvernul rămâne un interlocutor onest al partenerilor sociali. Împreună am găsit soluțiile pentru eliminarea inechităților salariale din educație și le vom pune în aplicare în cât mai scurt timp 9](#_Toc149546360)

[Informaţie Europeană 10](#_Toc149546361)

[NOUTĂȚI – Informații UTILE 11](#_Toc149546362)

[MF adoptă măsuri care să deblocheze șantierele și să protejeze proiectele de infrastructură finanțate din fonduri europene 11](#_Toc149546363)

[PNCDI: 7500 de întreprinderi cu activitate în cercetare-dezvoltare și inovare vor fi finanțate cu peste 3 miliarde de lei 12](#_Toc149546364)

[PR Vest: Modificări la ghidul dedicat universităților 14](#_Toc149546365)

[Modificări la ghidurile de finanțare dedicate microîntreprinderilor 14](#_Toc149546366)

[Regiunea Vest are o versiune nouă a Strategiei Regionale pentru Specializare Inteligentă 2021-2027 14](#_Toc149546367)

[PR Vest: Corrigendum nr. 2 la ghidul privind eficiența energetică în clădiri publice 15](#_Toc149546368)

[PTJ: Răspunsurile la observațiile și întrebările primite în etapa de consultare publică aferentă ghidului Asistenţă Tehnică 15](#_Toc149546369)

[MDLPA: Aproape 680 de milioane de lei vor finanța 62 de noi proiecte de infrastructură 15](#_Toc149546370)

[MADR: Au fost stabilite cuantumurile și condițiile de acordare a avansului pentru plățile directe decuplate finanțate din FEGA 16](#_Toc149546371)

[PEO și PIDS: Liste cu întrebări și răspunsuri pe apelurile pentru înființarea de întreprinderi sociale în mediul urban și rural 16](#_Toc149546372)

[PIDS: Listele intermediare aferente cererilor de finanțare aprobate în etapa de evaluare tehnică și financiară pentru apelurile „Sprijin pregătitor pentru elaborarea Strategiilor de Dezvoltare Locală în orașe/municipii cu o populație de peste 20.000 locuitori 17](#_Toc149546373)

[APIA: Stadiul Campaniei de plată în avans 2023 18](#_Toc149546374)

[APIA primește Cererile de plată pentru rambursarea ajutorului de stat pentru cantităţile de motorină aferente trimestrului III al anului 2023 18](#_Toc149546375)

[Consultări Publice 19](#_Toc149546376)

[PNCDI IV: Pachetul de informații pentru competiția Burse de cercetare „Ștefan Odobleja”, lansat în dezbatere publică 19](#_Toc149546377)

[PDD: Consultare pe ghidul pentru finanțarea proiectelor etapizate din sectoarele apă/apă uzată, managementul deșeurilor, calitatea aerului și managementul riscurilor 19](#_Toc149546378)

[PNRR 21](#_Toc149546379)

[O nouă actualizare a calendarului apelurilor PNRR 21](#_Toc149546380)

[PNRR: Ghidul privind formarea profesioniștilor din educația timpurie, lansat în consultare publică 21](#_Toc149546381)

[PNRR: S-a lansat apelul pentru sistemele integrate de colectare și valorificare a gunoiului de grajd 22](#_Toc149546382)

[PNRR: S-a lansat apelul pentru îmbunătățirea infrastructurii liceelor cu profil preponderent agricol 22](#_Toc149546383)

[PNRR: Au intrat în vigoare modificările ghidului dedicat sprijinirii inițiativelor culturale de accelerare a digitalizării producției și distribuției de filme 23](#_Toc149546384)

[Apeluri – Finanțări 23](#_Toc149546385)

[PIDS: Ghidul privind privind depunerea și selecția Strategiilor de Dezvoltare Locală – Etapa a II-a a mecanismului DLRC 23](#_Toc149546386)

[Peste 180 de milioane de euro pentru firmele din județul Hunedoara, prin Programul Tranziție Justă 24](#_Toc149546387)

[Fondul pentru Modernizare: Schema de ajutor pentru energie verde pentru agricultura românească 25](#_Toc149546388)

[Din Actualitatea Europeană 26](#_Toc149546389)

[Cerere de propuneri pentru măsuri de informare privind politica de coeziune a UE 26](#_Toc149546390)

[Platformele și motoarele de căutare online foarte mari urmează să își publice primele rapoarte privind transparența în temeiul Regulamentului privind serviciile digitale 26](#_Toc149546391)

[O mai bună protecție a consumatorului: noi reguli UE pentru produse defecte 27](#_Toc149546392)

[Rapoartele Comisiei privind inițiativele de politică ale UE în materie de promovare a investițiilor în tehnologii curate 29](#_Toc149546393)

[Comisia salută acordul politic pentru consolidarea protecției alimentelor și băuturilor de înaltă calitate 31](#_Toc149546394)

[O Europă care sprijină: către o administrație publică modernă și eficace. 32](#_Toc149546395)

[11 milioane de euro pentru sprijinirea mass-mediei independente 37](#_Toc149546396)

[Starea uniunii energetice 2023: UE răspunde în mod eficace la criză, privește spre viitor și accelerează tranziția verde 37](#_Toc149546397)

[Comisia stabilește acțiuni imediate pentru a sprijini industria europeană a energiei eoliene 39](#_Toc149546398)

[Penuriile grave de medicamente și securitatea aprovizionării în UE: răspunsul Comisiei 41](#_Toc149546399)

Repere din agenda publică a conducerii Instituţiei Prefectului - Judeţul Hunedoara   
în perioada 23 - 29 octombrie 2023

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și subprefecților SZÉLL Lőrincz și Constantin FULGA:

| *Eveniment* | ***Data*** |
| --- | --- |
| *Întâlnire operativă cu șefii și coordonatorii structurilor de specialitate din Instituția Prefectului - județul Hunedoara.* | ***23 octombrie*** |
| *Întâlnire de lucru cu primarii hunedoreni, comandantul ISU Hunedoara și directorul AJPIS Hunedoara.* | ***24 octombrie*** |
| *Participare la ceremonialul public desfășurat în municipiul Deva cu ocazia Zilei Armatei Române.* | ***25 octombrie*** |
| *Întâlnire de lucru cu reprezentanții IPJ Hunedoara, ISU Hunedoara, IJJ Hunedoara, SJPI Hunedoara.* | ***25 octombrie*** |
| *Participare la conferința intitulată "STOP DROGURILOR".* | ***25 octombrie*** |
| *Participare la târgul de animale din comuna Balșa.* | ***26 octombrie*** |
| *Participare la ședința Colegiului Prefectural al județului Hunedoara.* | ***27 octombrie*** |
| *Participare la bursa locurilor de muncă, organizată la Deva.* | ***27 octombrie*** |
| *Participare la inaugurarea unui nou releu de semnal în comuna Bucureșci.* | ***29 octombrie*** |

Cancelaria Prefectului

🏵🏵🏵

http://www.expert-monitor.ro/LexMonitor/interfete/img/expertmonitor.jpg

Selecție de Acte normative apărute în Monitorul Oficial al României   
în perioada  23 – 27 octombrie, 2023

**M. Of. nr. 954/23 octombrie 2023**

Nr. **1848** / **10 Octombrie 2023**, Ministerul Transporturilor și Infrastructurii - Ordin privind aprobarea Schemei de ajutor de stat pentru realizarea de investiții în infrastructura de transport naval aferentă Programului Transport (PT 2021-2027), prioritatea 7 - Dezvoltarea transportului naval și multimodal, obiectivul specific 3.1. Dezvoltarea unei rețele TEN-T, reziliente la schimbările climatice, inteligente, sigure, durabile și intermodale.

**M. Of. nr. 956/23 octombrie 2023**

* Nr. **284** / **20 Octombrie 2023**, Parlamentul României - Lege pentru completarea Legii nr. 165/2013 privind măsurile pentru finalizarea procesului de restituire, în natură sau prin echivalent, a imobilelor preluate în mod abuziv în perioada regimului comunist în România.
* Nr. **447** / **20 Octombrie 2023**, Ministerul Agriculturii și Dezvoltării Rurale - Ordin pentru aprobarea în anul 2023 a realocării sumelor și stabilirea condițiilor de acordare a avansului pentru plățile directe decuplate finanțate din Fondul european de garantare agricolă, din cadrul Planului strategic PAC 2023-2027.
* Nr. **1849** / **10 Octombrie 2023**, Ministerul Transporturilor și Infrastructurii - Ordin privind aprobarea Schemei de ajutor de stat pentru realizarea de investiții în infrastructura de transport intermodal/multimodal aferentă Programului Transport (PT 2021-2027), prioritatea 7 - Dezvoltarea transportului naval și multimodal, obiectivul specific 3.1. Dezvoltarea unei rețele TEN-T, reziliente la schimbările climatice, inteligente, sigure, durabile și intermodale.

**M. Of. nr. 957/23 octombrie 2023**

* Nr. **1001** / **20 Octombrie 2023**, Guvernul României - Hotărâre pentru modificarea și completarea Hotărârii Guvernului nr. 284/2005 privind stabilirea cuantumului și condițiilor de acordare a compensației lunare pentru chirie cuvenite polițiștilor.

**M. Of. nr. 958/23 octombrie 2023**

* Nr. **999** / **20 Octombrie 2023**, Guvernul României - Hotărâre pentru aprobarea Listei unităților/subdiviziunilor administrativ-teritoriale ale municipiilor și a unităților-pilot în care se implementează Programul-pilot de acordare a unui suport alimentar pentru preșcolarii și elevii din 450 de unități de învățământ preuniversitar de stat, a numărului de beneficiari, a sumei necesare pentru finanțarea Programului în anul 2023 și a repartizării acesteia pe unități/subdiviziuni administrativ-teritoriale.

|  |  |  |  |  |  |  |
| --- | --- | --- | --- | --- | --- | --- |
| **Nr.**  **crt.** | **Judeţul** | **Tip UAT** | **Unitatea/Subdiviziunea administrativ-teritorială** | **Unitatea de învăţământ** | **Nr. total beneficiari propunere IS** | **Suma 2023 (mii lei)** |
|  | **Hunedoara total** |  |  |  | **6.534** | **4.807** |
| 214 | Hunedoara | Municipiu | Hunedoara | Şcoala Gimnazială Nr. 1 Hunedoara | 455 | 335 |
| 215 | Hunedoara | Oraş | Uricani | Liceul Tehnologic „Retezat” Uricani | 710 | 522 |
| 216 | Hunedoara | Municipiu | Petroşani | Liceul Tehnologic „Dimitrie Leonida” Petroşani — Şcoala Gimnazială Nr. 2 | 175 | 129 |
| 217 | Hunedoara | Oraş | Aninoasa | Şcoala Gimnazială „Sfânta Varvara” Aninoasa | 296 | 218 |
| 218 | Hunedoara | Municipiu | Orăştie | Şcoala Gimnazială „Dr. Aurel Vlad” Orăştie\* | 950 | 699 |
| 219 | Hunedoara | Municipiu | Brad | Şcoala Gimnazială „Horea, Cloşca şi Crişan” Brad\* | 450 | 331 |
| 220 | Hunedoara | Comuna | Sântămărie Orlea | Şcoala Gimnazială Sântămărie Orlea | 228 | 168 |
| 221 | Hunedoara | Comuna | Baru | Liceul „Prof. Bor Tit Liviu” Petros | 330 | 243 |
| 222 | Hunedoara | Oraş | Călan | Liceul Tehnologic „Ovid Densusianu” Călan | 1.276 | 938 |
| 223 | Hunedoara | Comuna | Ilia | Liceul Teoretic „Silviu Dragomir” Ilia | 580 | 427 |
| 224 | Hunedoara | Oraş | Geoagiu | Liceul Tehnologic Agricol „Alexandru Borza” Geoagiu | 1.084 | 797 |

* Nr. **4230** / **23 Octombrie 2023**, Ministerul Finanțelor / Nr. **20853** / **12 Octombrie 2023**, Ministerul Familiei, Tineretului și Egalității de șanse - Ordin pentru completarea Normelor de aplicare a programelor guvernamentale de creditare „StudentInvest“ și „FamilyStart“, a modelului Convenției privind implementarea programelor „StudentInvest“ și „FamilyStart“, precum și a modelului Convenției de garantare, aprobate prin Ordinul ministrului finanțelor și al ministrului familiei, tineretului și egalității de șanse nr. 2.534/20.809/2022.

**M. Of. nr. 961/24 octombrie 2023**

* Nr. **287** / **23 Octombrie 2023**, Parlamentul României - Lege pentru aprobarea Ordonanței de urgență a Guvernului nr. 39/2023 privind înființarea Oficiului de Film și Investiții Culturale, precum și pentru stabilirea unor măsuri instituționale referitoare la gestionarea schemei de ajutor de stat pentru sprijinirea culturii de film și producției de film în România.

**M. Of. nr. 962/24 octombrie 2023**

* Nr. **1004** / **20 Octombrie 2023**, Guvernul României - Hotărâre privind aprobarea Strategiei naționale de sănătate pentru perioada 2023-2030 .
* Nr. **132** / **9 Octombrie 2023**, Autoritatea Națională Sanitară Veterinară și pentru Siguranța Alimentelor / Nr. **418** / **12 Octombrie 2023**, Ministerul Agriculturii și Dezvoltării Rurale - Ordin privind aprobarea condițiilor și cerințelor de biosecuritate pentru exploatațiile de creștere a porcinelor din România.
* Nr. **846** / **24 Octombrie 2023**, Guvernul României - Rectificare referitoare la Hotărârea Guvernului nr. 846/2023 privind aprobarea Programului de susținere a producției de legume cultivate în spații protejate pentru perioada 2023-2024 și pentru modificarea art. 8 din Hotărârea Guvernului nr. 1.569/2022 privind aprobarea programului de susținere a producției de tomate în spații protejate pentru anul 2023.

**M. Of. nr. 963/24 octombrie 2023**

* Nr. **88** / **20 Octombrie 2023**, Guvernul României - Ordonanță de urgență pentru modificarea și completarea Legii nr. 95/2006 privind reforma în domeniul sănătății, precum și pentru modificarea și completarea unor acte normative cu impact în domeniul sănătății.

**M. Of. nr. 965/25 octombrie 2023**

* Nr. **3506** / **13 Octombrie 2023**, Ministerul Sănătății - Ordin pentru modificarea anexei la Ordinul ministrului sănătății nr. 2.933/2023 privind aprobarea Ghidului de finanțare pentru investiția specifică: I3.2 - Digitalizarea instituțiilor cu atribuții în domeniul sanitar aflate în subordinea Ministerului Sănătății din cadrul pilonului II: Transformare digitală - componenta 7: Transformare digitală, investiția: I3. Realizarea sistemului de eHealth și telemedicină.
* Nr. **3508** / **13 Octombrie 2023**, Ministerul Sănătății - Ordin pentru modificarea anexei la Ordinul ministrului sănătății nr. 2.300/2023 privind aprobarea Ghidului de finanțare pentru investiția specifică: I3.1 - Redimensionare, standardizare și optimizare a Platformei informatice din asigurările de sănătate (PIAS) din cadrul pilonului II: Transformare digitală - componenta 7: Transformare digitală, investiția: I3. Realizarea sistemului de eHealth și telemedicină.

**M. Of. nr. 966/25 octombrie 2023**

* Nr. **1006** / **20 Octombrie 2023**, Guvernul României - Hotărâre privind aprobarea Strategiei naționale de vaccinare în România pentru perioada 2023-2030.

**M. Of. nr. 967/25 octombrie 2023**

* Nr. **1008** / **20 Octombrie 2023**, Guvernul României - Hotărâre privind declanșarea procedurilor de expropriere a tuturor imobilelor proprietate privată care constituie coridorul de expropriere al lucrării de utilitate publică de interes național „Reamenajare intersecție DN 66 km 180 + 555 cu sens giratoriu în localitatea Hațeg“, precum și aprobarea listei imobilelor proprietate publică a statului și a listei imobilelor proprietate publică a unităților administrativ-teritoriale care fac parte din coridorul de expropriere al lucrării de utilitate publică de interes național.
* Nr. **2219** / **13 Octombrie 2023**, Ministerul Dezvoltării, Lucrărilor Publice și Administrației - Ordin pentru aprobarea reglementării tehnice „Ghid privind metodele de remediere în clădiri existente pentru reducerea nivelului de expunere la radon, indicativ RTC 6-2022“ .

**M. Of. nr. 968/25 octombrie 2023**

* Nr. **290** / **24 Octombrie 2023**, Parlamentul României - Lege pentru instituirea anului 2025 ca „Anul Cardinal Iuliu Hossu“.

**M. Of. nr. 971/26 octombrie 2023**

* Nr. **2220** / **13 Octombrie 2023**, Ministerul Dezvoltării, Lucrărilor Publice și Administrației - Ordin pentru aprobarea reglementării tehnice „Ghid de bune practici privind măsuri de protecție aplicabile clădirilor existente și clădirilor noi, situate în zone inundabile, indicativ RTC 12-2022“.

**M. Of. nr. 972/26 octombrie 2023**

* Nr. **598** / **19 Octombrie 2023**, Ministerul Economiei, Antreprenoriatului și Turismului - Ordin pentru aprobarea Procedurii de implementare a schemei de ajutor de minimis prevăzute în cadrul Programului național multianual de microindustrializare.

**M. Of. nr. 973/26 octombrie 2023**

* Nr. **2223** / **13 Octombrie 2023**, Ministerul Dezvoltării, Lucrărilor Publice și Administrației - Ordin pentru aprobarea reglementării tehnice „Ghid privind metodele de prevenire și control al pătrunderii radonului în clădirile noi, indicativ RTC 7-2022“ .
* Nr. **6559** / **24 Octombrie 2023**, Ministerul Educației - Ordin pentru modificarea Ordinului ministrului educației nr. 6.151/2023 privind aprobarea graficului de desfășurare a examenelor de certificare a calificării profesionale a absolvenților din învățământul profesional și tehnic preuniversitar în anul școlar 2023-2024.

**M. Of. nr. 975/27 octombrie 2023**

* **Nr. 166 / 9 Octombrie 2023**, Ministerul Afacerilor Interne - Ordin pentru aprobarea Regulamentului de organizare și funcționare a Direcției medicale .
* Nr. **2224** / **13 Octombrie 2023**, Ministerul Dezvoltării, Lucrărilor Publice și Administrației - Ordin pentru aprobarea reglementării tehnice „Ghid privind utilizarea instrumentelor BIM în generarea și gestionarea datelor digitale aferente construcțiilor, indicativ RTC 9-2022“.

**M. Of. nr. 976/27 octombrie 2023**

* **Nr. 603 / 20 Octombrie 2023**,Ministerul Economiei, Antreprenoriatului și Turismului - Ordin privind aprobarea Procedurii de implementare a schemei de ajutor de minimis prevăzute în cadrul Programului de dezvoltare a activităților de comercializare a produselor și serviciilor de piață.

**M. Of. nr. 977/27 octombrie 2023**

* **Nr. 296 / 26 Octombrie 2023**, Parlamentul României - Lege privind unele măsuri fiscal-bugetare pentru asigurarea sustenabilității financiare a României pe termen lung.
* Nr. **174** / **26 Octombrie 2023**, Ministerul Afacerilor Interne - Ordin pentru modificarea și completarea unor acte normative din domeniul managementului resurselor umane în Ministerul Afacerilor Interne.

**M. Of. nr. 978/27 octombrie 2023**

* **Nr. 89 / 27 Octombrie 2023,** Guvernul României - Ordonanță de urgență pentru modificarea și completarea Ordonanței de urgență a Guvernului nr. 67/2023 privind instituirea unei măsuri cu caracter temporar de combatere a creșterii excesive a prețurilor la unele produse agricole și alimentare.
* Nr. **86** / **3 Mai 2016**, Parlamentul României - Lege privind instituirea centrelor comunitare românești în străinătate (republicare).

**M. Of. nr. 979/27 octombrie 2023**

* **Nr. 90 / 27 Octombrie 2023,** Guvernul României - Ordonanță de urgență pentru aprobarea unor măsuri de reducere a cheltuielilor bugetare pe anul 2023 în vederea încadrării în ținta de deficit bugetar asumată prin Programul de convergență, precum și pentru modificarea și completarea unor acte normative.
* Nr. **91** / **27 Octombrie 2023**, Guvernul României - Ordonanță de urgență privind unele măsuri referitoare la exercitarea dreptului de proprietate publică și privată a statului, precum și la administrarea eficientă a proprietăților statului, precum și pentru modificarea și completarea unor acte normative.

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

Întâlnirea între prim-ministrul Marcel Ciolacu și reprezentanți ai Asociației Tășuleasa Social

Prim-ministrul Marcel Ciolacu a avut astăzi, cu ocazia Zilei Sustenabilității în România, o întâlnire cu reprezentanți ai Asociației Tăsuleasa Social, în scopul găsirii unor soluții prin care traseul Via Transilvanica, un proiect de traseu turistic pedestru de lungă distanță care traversează România, inspirat de alte exemple din Europa și din lume, să poată fi dezvoltat și pus în valoare.

Premierul Marcel Ciolacu i-a felicitat pe reprezentanții Asociației pentru succesul obținut recent de acest proiect, care a primit Premiul Publicului la European Heritage Awards 2023, iar acum poate fi parcurs și virtual, pe Google Maps.

Această recunoaștere spune multe despre interesul și suportul generat de acest proiect atât în țară, cât și peste hotare. Șeful Executivului s-a declarat un susținător al continuării acestui model de dezvoltare durabilă a turismului lansat în 2018 de Asociația Tăsuleasa Social. În acest sens, premierul Marcel Ciolacu și-a exprimat sprijinul pentru asigurarea cadrului legal prin care Via Transilvanica să fie recunoscut ca traseu pedestru de interes național și să beneficieze de sprijin pentru a fi continuat, inclusiv prin corelarea planurilor sale dezvoltare cu Strategia Națională din Domeniul Turismului și cu Strategia Națională de Dezvoltare a Ecoturismului.

*”Guvernul este un partener deschis al inițiativelor societății civile și al comunităților locale. Via Transilvanica poate deveni un real motor de regenerare și de dezvoltare economică pentru zonele rurale care și-au păstrat nealterate patrimoniul natural, arhitectura și tradițiile. Este un model de sustenabilitate în turism pe care îl putem multiplica și prin proiecte similare viitoare, de care românii să se simtă mândri”,* a declarat premierul Marcel Ciolacu, care a apreciat că dezvoltarea și promovarea acestui proiect ar putea fi perfect integrată în campania demarată deja ”Cumpără românește”.

La întâlnirea de la Palatul Victoria au participat ministrul economiei, antreprenoriatului și turismului, Ștefan-Radu Oprea, ministrul cercetării, inovării și digitalizării, Bogdan-Gruia Ivan, secretarul de stat Roxana Mînzatu și consilierul de stat Mihaiela Frăsineanu

Din partea Asociației Tășuleasa Social au participat președintele Asociației, Alin Ușeriu, și Marcel Iureș.

\*

Imnul Sustenabilității, lansat cu ocazia Zilei Naționale a Sustenabilității, la inițiativa Departamentului pentru Dezvoltare Durabilă din cadrul Guvernului României

Cu ocazia Zilei Naționale a Sustenabilității, Departamentul pentru Dezvoltare Durabilă, din cadrul Guvernului României, împreună cu Asociația Mila 23 Ivan Patzaichin și alți parteneri, a lansat imnul sustenabilității și au inaugurat „Balanța Dezvoltării Durabile”, proiect de informare și conștientizare privind sustenabilitatea, în prezența Ministrului Educației, Ligia Deca, și a Consilierului de stat László Borbély. Evenimentul a fost găzduit de Colegiul Național Spiru Haret.

„Tranziția către dezvoltare durabilă se poate realiza doar cu o masă critică de oameni care să își însușească și să aplice principiile sustenabilității. Suntem permanent conectați cu societatea civilă și cu toate categoriile de vârstă pentru a realiza acest lucru. Am reușit, împreună cu Ambasada Sustenabilității, să stabilim prin lege o Zi Națională a Sustenabilității. În spiritul promovării dezvoltării durabile, astăzi am avut ocazia să prezentăm în fața unui grup de tineri energici și entuziaști, seria de proiecte pe care le desfășurăm pentru a sprijini educația pentru sustenabilitate. Tot astăzi am lansat și un imn care să inspire și care să atragă tinerii pe această cale a dezvoltării durabile, singura prin care putem crește bunăstarea generațiilor actuale și viitoare”, a declarat consilierul de stat László Borbély.

„Multe studii spun că obiectivul de dezvoltare durabilă 4, „Educație de calitate”, este fundamentul dezvoltării durabile. În lipsa înțelegerii, prin educație, a acestui concept, nu vom ști cât de importante sunt protejarea și folosirea justă a resurselor. Mă bucur că România a prioritizat, atât la nivel național, cât și la nivel international, educația pentru mediu și că din ce în ce mai mulți tineri înțeleg importanța protejării resurselor și faptul că ele sunt limitate. Programul „Săptămâna verde”, care se desfășoară în toate școlile din țară, este un sprijin real în acest sens. Apreciez inițiativa Departamentului pentru Dezvoltare Durabilă din cadrul Guvernului României de a implementa un proiect care, cu siguranță, va crește nivelul de conștientizare a importanței respectării principiilor sustenabilității și sper ca „Balanța Dezvoltării Durabile” să crească dorința tinerilor de a aplica aceste principii!, a declarat Ministrul Educației, Ligia Deca.

Ziua de 27 octombrie, în care a fost inaugurată celebra sculptură „Coloana fără de sfârșit” sau „Coloana infinitului” a lui Constantin Brâncuși, un simbol puternic pentru gândirea românească sustenabilă. Prin serbarea Zilei Naționale a Sustenabilității ne propunem să creștem notorietatea principiilor dezvoltării durabile la nivel național, astfel încât acestea să fie îmbrățișate de cât mai mulți cetățeni. Prin informare, educare și responsabilizare fiecare parte a societății poate și este de dorit să acționeze în mod etic și responsabil.

Anul acesta, Departamentul pentru Dezvoltare Durabilă implementează proiectul „Balanța Dezvoltării Durabile” prin care au fost confecționate sute de obiecte artizanale care conțin cele 17 Obiective pentru Dezvoltare Durabilă și un cod QR către o pagină web cu detalii despre acestea. Obiectul va fi montat în toate aeroporturile din România, în 100 de gări și în sute de școli și sedii ale instituțiilor publice locale.

Dintre activitățile și proiectele Departamentului pentru Dezvoltare Durabilă realizate în sprijinul educației pentru sustenabilitate se numără: Educație la înălțime, lecții spectaculoase filmate cu drona despre unul sau mai multe Obiective pentru Dezvoltare Durabilă ale agendei 2030 adoptată de ONU; Ghiozdanul cu Obiectivele pentru Dezvoltare Durabilă, 34 de materiale didactice video de cea mai înaltă calitate care să sprijine profesorii să pregătească lecții inovatoare pe tema dezvoltării durabile; benzi desenate pentru elevi; carte de activități pentru copii de grădiniță (materialele se gasesc aici: <https://dezvoltaredurabila.gov.ro/saptamana-verde>)

Materialele pot fi folosite de oricine doreste să serbeze Ziua Națională a Sustenabilității, vineri, 27 octombrie.

Imnul dezvoltării durabile este disponibil [aici.](https://www.facebook.com/departamentulpentrudezvoltaredurabila/posts/pfbid0zb79dQN6giZ66rbWE5UBjUgJDRq17gdu29peVDuHVaAvoXvbBspu7shGzzs3C5Qil?__cft__%5b0%5d=AZW4iD7zcx-ZLYblbvlLMy6gdu84oi0j0nGteNCTnMLb5lmHWeyAwVu-YyAQObGmsc0MM2ECdHbhfuucXYRNyEmPJwS0hBP0XMYG6f4MACxT6ip1R9pqdYOLOYAlsx6Eou46gNytldmEXICgBwz7it9vmdi99pXPsniH6PfJgWJS80mNpGz-3lOLHel-rrxX5VU&__tn__=%2CO%2CP-R)

\*

Premierul Marcel Ciolacu: Protejăm veniturile și puterea de cumpărare ale angajaților din construcții, din sectorul agricol și din industria alimentară

Nivelul salariului de bază minim brut pe țară garantat în plată pentru domeniul construcții,  precum și cel pentru sectorul agricol și industria alimentară au fost agreate astăzi în reuniunea Consiliului Național Tripartit și pentru Dialog Social, prezidată de premierul Marcel Ciolacu.

*”Protejăm veniturile și puterea de cumpărare ale angajaților din construcții, din sectorul agricol și din industria alimentară. Împreună cu partenerii sociali – sindicatele și patronatele - am găsit soluțiile pentru ca oamenilor care lucrează în aceste domenii să nu le fie afectate veniturile după aplicarea noilor reglementări fiscale”,* a afirmat prim-ministrul.

În consultările cu partenerii sociali s-a convenit ca, începând cu drepturile aferente lunii noiembrie 2023, salariul de bază minim brut pe țară garantat în plată pentru domeniul construcțiilor se stabilește la suma de 4.582 lei lunar, pentru un program de lucru normal, iar pentru sectorul agricol și industria alimentară, la 3.436 lei lunar.

Guvernul va aproba, în acest sens, o ordonanță de urgență.

Reprezentanții sindicatelor și patronatelor au apreciat faptul că această măsură, calificată drept una corectă, a fost luată în urma consultărilor cu partenerii sociali.

De asemenea, în reuniunea Consiliului Național Tripartit și pentru Dialog Social a fost abordată și tema legată de stabilirea salariului minim brut pe economie garantat în plată la nivel național începând cu anul 2024. Premierul a subliniat disponibilitatea Guvernului de a continua consultările și în această privință. *”Așa cum este normal, Guvernul va avea consultări permanente asupra tuturor aspectelor importante legate de actul guvernării, iar stabilirea salariului minim brut pe economie garantat în plată la nivel național face parte din preocupările noastre comune”*, a subliniat șeful Executivului.

\*

Consultări între premierul Marcel Ciolacu și reprezentanții Consiliului Investitorilor Străini

Pachetul de măsuri fiscal-bugetare, digitalizarea Agenției Naționale de Administrare Fiscală (ANAF) și viziunea Guvernului pentru încurajarea investițiilor străine au reprezentat principalele teme abordate în cadrul consultărilor pe care premierul Marcel Ciolacu le-a avut cu reprezentanții Consiliului Investitorilor Străini, desfășurate astăzi la Palatul Victoria.

Primul-ministru a amintit că printre preocupările și marile mize vizate, în acest mandat, de actul guvernamental se înscriu digitalizarea în ritm accelerat a ANAF și reorganizarea Ministerului Finanțelor.

*„Vă asigur că suntem hotărâți să mergem până la capăt cu planurile de reformă bugetară asumate. În același timp, este necesar și vrem să combatem evaziunea fiscală și să continuăm măsurile de echitate fiscală”,* a reiterat Marcel Ciolacu.

Premierul Ciolacu a declarat că invită Consiliul Investitorilor Străini să intre într-un dialog constant cu Guvernul și așteaptă susținerea și ideile Consiliului pentru proiecte de investiții în două zone strategice: industria alimentară și cea a materialelor de construcții.

De asemenea, în cadrul întâlnirii s-a convenit instituirea unui mecanism de lucru consolidat între reprezentanții Guvernului și cei ai Consiliului, cu întâlniri regulate la care să participe și reprezentanți ai Ministerului Finanțelor și ai Ministerului Economiei.

Reprezentanții Consiliului  Investitorilor Străini au apreciat atât perspectiva Guvernului în privința politicii de investiții, cât și propunerea de a avea reuniuni lunare ale  unui grup de lucru mixt.

Totodată, cele două părți au stabilit că va exista dialog în acest format inclusiv pentru a asigura suport și pentru a fi înțelese și puse corect în practică, acolo unde se impune, normele de aplicare ale măsurilor fiscale din zona impozitului pe cifra de afaceri.

\*

Ziua mondială de luptă împotriva poliomielitei, marcată de Guvernul României

Ziua mondială de luptă împotriva poliomielitei va fi marcată prin iluminarea Palatului Victoria, în această seară, în galben și roșu, culori simbol al luptei de eradicare a acestei afecțiuni.

Guvernul României se alătură astfel instituțiilor și asociațiilor naționale și internaționale ce doresc să tragă un semnal de alarmă cu privire la această gravă suferință care nu are tratament, dar poate fi prevenită prin vaccinare.

În România,  ultimul caz raportat de poliomielită a fost în anul 1992 la un copil nevaccinat.

\*

Premierul Marcel Ciolacu: Guvernul rămâne un interlocutor onest al partenerilor sociali. Împreună am găsit soluțiile pentru eliminarea inechităților salariale din educație și le vom pune în aplicare în cât mai scurt timp

Premierul Marcel Ciolacu a continuat astăzi consultările cu reprezentanții sindicatelor din educație asupra aspectelor legate de salarizarea din sistemul de învățământ și buna funcționare a procesului educațional.

În cadrul întâlnirii de la Palatul Victoria au fost analizate și agreate soluțiile legislative pentru eliminarea inechităților salariale în cazul personalului de conducere, îndrumare și control, atât la categoria personalului didactic, cât și a celui didactic auxiliar.

Propunerile de modificare legislativă elaborate, la solicitarea premierului, de Ministerul Educației în colaborare cu reprezentanții partenerilor sociali din domeniu au fost agreate, urmând să fie promovate legislativ în cel mai scurt timp de către Guvern.

*”Guvernul rămâne un interlocutor onest al partenerilor sociali. Împreună am găsit soluțiile pentru eliminarea inechităților salariale. Le vom pune în aplicare în cât mai scurt timp. Dialogul nostru rămâne deschis pentru a găsi cele mai bune soluții în ceea ce privește salarizarea, raportate la situația economică și la angajamentele asumate de Guvern”,* a afirmat premierul Marcel Ciolacu.

Prim-ministrul a subliniat faptul că la nivelul Guvernului sunt stabilite măsuri clare pentru asigurarea finanțării necesare desfășurării în bune condiții a procesului de învățământ, plății salariilor cadrelor didactice și personalului auxiliar așa cum au fost majorate prin OUG 57/2023, precum și pentru plata burselor pentru elevi și a decontării navetei.

Reprezentanții Guvernului și cei ai sindicatelor din educație vor continua consultările atât în ceea ce privește aspectele legate de salarizarea din acest domeniu, precum și pentru susținerea proiectelor de investiții derulate prin Programul Național de Redresare și Reziliență, destinate îmbunătățirii condițiilor și dotării unităților de învățământ.

La întâlnirea de la Palatul Victoria au participat, din partea Guvernului, alături de premierul Marcel Ciolacu, vicepremierul Marian Neacșu, ministrul Educației, Ligia Deca, ministrul Muncii și Solidarității Sociale, Simona Bucura-Oprescu, șeful Cancelariei Prim-Ministrului, Alexandru-Mihai Ghigiu, reprezentanți ai Ministerului Finanțelor și Ministerului Educației.

Din partea sindicatelor din Educație au participat: Federația Sindicatelor Libere din Învățământul Preuniversitar – Simion Hăncescu - președinte și Purcaru George – vicepreședinte; Federația Sindicatelor din Educație Spiru Haret - Marius Nistor – președinte și Ionel Barbu – secretar general; Federația Națională Sindicală Alma Mater - Anton Hadăr – președinte și Alin-Gheorghiță Mazăre – vicepreședinte.

Sursa: Guvernul României - <https://gov.ro/ro/media/comunicate>

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției spaniole | **Președinția spaniolă a Consiliului UE:**  **1 iulie-31 decembrie 2023**  Spania deține pentru a cincea oară președinția Consiliului UE. Mottoul: „Europa, mai aproape” aduce în atenție spiritul apropierii umane, politice și instituționale.  Spania a identificat patru priorități pentru lucrările din perioada în care va deține președinția Consiliului:   * reindustrializarea UE și asigurarea **autonomiei** sale **strategice** deschise * înregistrarea de progrese în ceea ce privește**tranziția verde** și **adaptarea la schimbările de mediu** * promovarea unei **justiții sociale și economice sporite** * consolidarea **unității europene**   ***În ultimele decenii, Europa a arătat cât de mult poate face pentru Spania. A sosit momentul ca Spania să arate lumii cât de mult poate face pentru Europa. Țara noastră preia președinția prin rotație a Consiliului Uniunii Europene cu modestie și recunoștință, dar și cu ambiție, fiind hotărâtă să folosească acest instrument pentru a îmbunătăți viața cetățenilor.*** *- Prim-ministrul Spaniei, Pedro Sánchez, prezentarea priorităților politice ale președinției spaniole, 15 iunie 2023*   * [**Site-ul președinției spaniole**](https://spanish-presidency.consilium.europa.eu/en/) * [**Prioritățile președinției spaniole**](https://spanish-presidency.consilium.europa.eu/en/programme/priorities/) |

🏵🏵🏵

NOUTĂȚI – Informații UTILE

MF adoptă măsuri care să deblocheze șantierele și să protejeze proiectele de infrastructură finanțate din fonduri europene

 Guvernul a adoptat în ședința din 27 octombrie trei proiecte de acte normative inițiate de Ministerul Finanțelor, care stabilesc:

* măsuri care să sprijine finalizarea proiectelor europene ale unităților administrativ-teritoriale;
* măsuri pentru gestionarea eficientă a patrimoniului și resurselor minerale și naturale aflate în proprietatea Statului Român;
* măsuri de eficientizare și reducere a cheltuielilor publice.

„Suntem în punctul în care mai multe proiecte finanţate din fonduri externe, implementate de către autorităţile administraţiei publice locale, sunt blocate din lipsă de resurse financiare pentru a asigura cofinanţarea proprie şi finanţarea cheltuielilor neeligibile asociate proiectelor. Tocmai de aceea am venit cu acest mecanism de împrumuturi din veniturile din privatizare, înregistrate în contul curent general al Trezoreriei Statului, în limita sumei de 1 miliard de lei, pentru a oferi șanse pentru modernizarea infrastructurii, cum ar fi reabilitarea drumurilor, construcția de școli și spitale sau dezvoltarea infrastructurii de transport public”, a explicat ministrul Marcel Boloș.

***Măsuri care să prevină blocarea șantierelor***

Proiectul de act normativ, inițiat alături de Ministerul Dezvoltării, Lucrărilor Publice și Administrației, stabilește condițiile prin care unitățile administrativ-teritoriale pot solicita Ministerului Finanțelor contractarea de împrumuturi din venituri din privatizare în limita sumei de 1 miliard de lei pentru asigurarea cofinanțării proiectelor externe nerambursabile, inclusiv pentru finanțarea cheltuielilor neeligibile asociate acestor proiecte.

Termenul-limită de depunere a documentelor este până la 15 decembrie 2023 pentru a fi transmise Comisiei de autorizare a împrumuturilor locale din cadrul MF. Mecanismul de acordare şi derulare a împrumuturilor, precum şi modul de reflectare a sumelor respective în bugetele instituţiilor publice se aprobă prin ordin al ministrului Finanţelor, în termen de 15 zile de la data intrării în vigoare a prezentei ordonanţe de urgenţă, în următoarele condiții:

* dobândă: ROBOR la 3 luni comunicată de Banca Naţională a României în ultima zi lucrătoare a lunii anterioare autorizării împrumutului, la care se adaugă o marjă în funcţie de scadenţa împrumuturilor, rata dobânzii rezultată rămâne fixă pe toată durata de derulare a împrumutului. Marja se stabileşte astfel: 1 punct procentual pentru scadenţe de până la 3 ani, inclusiv și 1,5 puncte procentuale pentru scadenţe între 3 şi 5 ani, inclusiv;
* perioadă de rambursare: 1-5 ani, cu posibilitatea rambursării anticipate, parţial sau integral;
* valoarea maximă ce poate fi autorizată pentru o unitate administrativ-teritorială este de: 10.000 mii lei pentru municipii; 25.000 mii lei pentru județe; nelimitat pentru comune și orașe.

Un al doilea act normativ prevede măsuri pentru administrarea eficientă a proprietăților statului.

***Valorificarea terenurilor nevalorificate ale statului***

Actul normativ stabilește ca bunurile de natura clădirilor şi a terenurilor aferente indiferent de destinaţia acestora, echipamente încorporate în acestea, clădiri speciale, precum şi orice alte bunuri imobile indiferent de natura acestora intrate în proprietatea privată a Statului Român prin confiscare, ca urmare a unor hotărâri judecătoreşti definitive pronunţate în materie penală, aflate în gestionarea ANAF, situate pe teritoriul unor unităţi administrativ-teritoriale, pot fi transferate în domeniul public al acestora, fără plată.

„De asemenea, luăm măsuri pentru a prioritiza o serie de cheltuieli până la finalul anului, în contextul evoluției execuției bugetare din primele nouă luni. Măsurile gândite de Guvern nu înseamnă să reducem investițiile sau să tăiem din programele sociale esențiale, ci am avut în vedere o abordare mai atentă și planificată a cheltuielilor guvernamentale pentru a ne asigura că suntem responsabili. Investițiile din fonduri europene nu sunt impactate în niciun fel și își urmează bunul demers. Nu în ultimul rând, asigurăm posibilitatea dezvoltării de proiecte de investiții pe terenurile degradate/nevalorificate ale statului, gândindu-ne în perspectiva perioadei de programare 2021-2027”, a completat ministrul Finanțelor.

Transferul bunurilor din domeniul public/privat al statului, în domeniul public/privat al unităților administrativ-teritoriale, inclusiv posibilitatea de transmitere a bunurilor confiscate, are ca scop dezvoltarea de proiecte investiționale pentru comunitățile locale, atât prin Politica de Coeziune, pentru implementarea Planului Național de Redresare și Reziliență, cât și pentru realizarea investițiilor din programe naționale finanțate de la bugetul de stat sau investiții din surse proprii ale autorităților publice locale/județene.

Prin actul normativ se introduc și noi reglementări privind redevenţele pentru terenurile concesionate potrivit legii de către Agenţia Domeniilor Statului, în calitate de administrator al terenurilor proprietate publică a statului, care, pe bază de contract de concesiune, se vor indexa cu indicele preţului de consum pe anul 2022, dacă nu este prevăzut astfel prin contractele încheiate potrivit legii. Termenul de plată pentru redevenţele actualizate este până la data de 31 decembrie 2024.

***Prioritizarea cheltuielilor bugetare***

Evoluția execuției bugetare pe primele nouă luni ale anului, arată că ipotezele luate în calcul la elaborarea bugetului nu au fost cele care s-au și validat, iar ritmul de încasare al veniturilor este inferior celui prognozat, lucru ce impune aprobarea de măsuri suplimentare de limitare a cheltuielilor, astel încât să se asigure premisele încadrării în ținta de deficit stabilită pentru acest an.

În lipsa unor măsuri bugetare adoptate de urgență, care să conducă la limitarea și diminuarea cheltuielilor bugetare pe perioada rămasă până la sfârșitul acestui an, ținta de deficit asumată poate fi depășită, cu consecințe imediate asupra creșterii costurilor finanțării deficitului bugetar, dar și indirect asupra fondurilor alocate pentru investiții în cadrul Politicii de Coeziune cât și asupra fondurilor alocate prin Planul Național de Redresare și Reziliență.

Principalele măsuri cuprinse în proiectul de act normativ vizează:

* Limitarea încheierii de angajamente legale pentru anumite categorii de cheltuieli, la nivelul autorităților și instituțiilor publice cu sursă de finanțare de la bugetul de stat, cu excepția proiectelor finanțate din fonduri europene;
* Limitarea plăților efectuate în perioada noiembrie-decembrie 2023 la titlul de cheltuieli bugetare „Bunuri și servicii”, la cel mult la nivelul mediei plăților efectuate în perioada ianuarie-septembrie 2023 la acest titlu de cheltuieli;
* Interzicerea finanțării din fonduri publice a organizării de evenimente comunitare cum ar fi festivaluri, concerte, competiții locale, festivități, sărbători tematice, cu excepția zilelelor oficiale ale unităților administrativ-teritoriale, alte sărbători publice stabilite prin lege, cheltuielile cu evenimentele ocazionate de sfârșitul de an, precum și cele aferente Programului național ”Timișoara- Capitală Europeană a Culturii în anul 2023”; Eventualele cheltuieli de această natură care depășesc plafonul stabilit anterior pot fi suportate din donații și sponsorizări;
* Amânarea plății pentru titlurile de plată emise de ANRP;
* Reglementarea unor mecanisme bugetare temporare privind virările de credite bugetare și de angajament, cu încadrare în bugetul aprobat.

Sursa: Ministerul Finanțelor

\*

PNCDI: 7500 de întreprinderi cu activitate în cercetare-dezvoltare și inovare vor fi finanțate cu peste 3 miliarde de lei

 Guvernul României a aprobat vineri, 27 octombrie, memorandumul cu tema „Încadrarea schemei de ajutor de stat privind finanțarea activităților de cercetare, dezvoltare și inovare cu caracter economic, din cadrul Planului Național de Cercetare, Dezvoltare și Inovare 2022-2027 al Ministerului Cercetării, Inovării și Digitalizării, în politicile economico-bugetare și financiare ale statului român”.

Prin acest memorandum, este aprobată schema de ajutor de stat care susține sprijinirea cercetării-dezvoltării și inovării, dezvoltarea integrată și utilizarea eficientă a bazei materiale publice pentru cercetare, prin finanțări de 3.100.000.000 lei pentru întreprinderile care au în obiectul de activitate cercetarea și dezvoltarea.

„Această schemă de ajutor de stat contribuie la atingerea obiectivelor prevăzute în Programul de guvernare și în documentele programatice. Pentru domeniul Cercetare Fundamentală-Cercetare Dezvoltare, am obținut o creștere de peste 60% a alocării bugetare pentru anul 2023, față de anul 2022. Acum, investim peste 3 miliarde de lei pentru a stimula cercetarea-dezvoltarea și inovarea, fonduri de care vor beneficia 7500 de întreprinderi”, a declarat Bogdan Ivan, ministrul Cercetării, Inovării și Digitalizării.

Bugetul estimat al schemei este compus din fonduri alocate de la bugetul de stat Ministerului Cercetării, Inovării și Digitalizării (MCID). Prin bugetul total estimat se vor sprijini atât activități cu caracter economic, cât și activități care constau în oferirea de produse/servicii destinate comercializării pe piață.

Ajutorul de stat se acordă sub formă de asistență financiară nerambursabilă (grant) pentru activitățile eligibile cuprinse în proiecte de cercetare, dezvoltare și inovare, implementate prin contracte de finanțare din cadrul celor cinci programe ale schemei, conform obiectivelor specifice ale Planului Național de Cercetare, Dezvoltare și Inovare 2022-2027 al MCID:

* Programul 5.5 Infrastructuri de cercetare;
* Programul 5.6 Provocări;
* Programul 5.7 Parteneriate pentru inovare;
* Programul 5.8 Cooperare europeană și internațională;
* Programul 5.9 Cercetare în domenii de interes strategic.

Beneficiarii ajutorului de stat sunt întreprinderile – microîntreprinderi, întreprinderi mici, mijlocii și mari, indiferent de statutul juridic – care au în obiectul de activitate cercetarea și dezvoltarea. Numărul maxim de beneficiari ai schemei de ajutor de stat este de 7500.

Planul Național de Cercetare, Dezvoltare și Inovare 2022-2027 (PNCDI IV), elaborat și administrat de către MCID, aprobat prin Hotărârea Guvernului nr. 1188/2022, este principalul instrument de implementare a Strategiei Naționale de Cercetare, Inovare și Specializare Inteligentă 2022-2027, potrivit prevederilor stabilite prin Ordonanța Guvernului nr. 57/2002, cu modificările și completările ulterioare.

Acțiunile PNCDI IV contribuie la atingerea obiectivelor Strategiei Naționale de Cercetare, Inovare și Specializare Inteligentă  2022 – 2027, în concordanță cu Viziunea Orizont 2030, prin:

* concentrarea și conectarea excelenței la frontiera științifică, în acord cu provocările societale;
* mobilizarea amplă a întreprinderilor către inovare;
* susținerea dezvoltării ecosistemelor de inovare locale, regionale și naționale asociate specializărilor inteligente, pentru a susține avansul în lanțurile globale de valoare adăugată;
* cooperarea europeană și internațională.

Acestea sunt corelate cu strategia României de a crește predictibil cheltuielile publice pentru cercetare-dezvoltare, în vederea atingerii nivelului de 1% din PIB, în acord cu legislația în vigoare.

De asemenea, prin Programul de guvernare 2021-2024, pentru MCID au fost stabilite obiective strategice și măsuri de implementare cum ar fi: îmbunătățirea condițiilor-cadru pentru cercetarea publică, susținerea infrastructurilor paneuropene de cercetare ELI-NP și DANUBIUS în vederea valorificării excelenței în CDI și a participării României la cercetarea de nivel european și internațional, susținerea dezvoltării de proiecte strategice de cercetare-dezvoltare precum și stimularea cooperării public-privat – motor al inovării, dezvoltarea unui ecosistem de inovare la nivel național.

Sursa: MCID

\*

PR Vest: Modificări la ghidul dedicat universităților

 Agenția pentru Dezvoltare Regională Vest, în calitate de Autoritate de Management pentru Programul Regional Vest,  a publicat în data de 26.10.2023, Corrigendumul nr. 1 la Ghidul solicitantului de finanțare pentru 6.1.D - Universități în cadrul apelului de proiecte PRV/47/PRV\_P6/OP4/RSO4.2/PRV\_A32, Prioritatea 6 – Regiune educată și atractivă.

Reamintim faptul că în cadrul acestei intervenții regionale pot fi depuse proiecte prin sistemul informatic MySMIS2021/SMIS2021,  de la data de 03.11.2023, ora 08:00:00 până la data de 03.08.2024, ora 08:00:00.

**Documente**

[PR Vest - Corrigendum nr. 1\_Universitati.zip](https://www.fonduri-structurale.ro/descarca-document/65381)

Sursa: ADR Vest

\*

Modificări la ghidurile de finanțare dedicate microîntreprinderilor

**Agenția pentru Dezvoltare Regională Vest**, în calitate de Autoritate de Management pentru **Programul Regional Vest 2021-2027**, a publicat, astăzi, 25 octombrie 2023, corrigendum-urile nr. 2 la ***Ghidurile solicitantului de finanțare****pentru Intervenția 1.3.A -****Sprijin pentru microîntreprinderi:***

* **apelul 1 de proiecte**, destinat microîntreprinderilor care desfășoară activități în **domeniul producției**;
* **apelul 2 de proiecte**, destinat microîntreprinderilor cu activități în **domeniul serviciilor.**

Prin cele două corrigendum-uri a fost îndreptată o eroare materială de la *Anexa 21\_Plan de afaceri\_Macheta financiara\_IR 1.3A\_Apel 1* și *Anexa 21\_Plan de afaceri\_Macheta financiara\_IR 1.3A\_Apel 2*, respectiv s-a actualizat textul de la *linia 11 - Datorii: sumele care trebuie plătite într-o perioadă mai mare de un an.*

Vă reamintim, proiectele pot fi depuse în sistemul informatic MySMIS2021/SMIS2021, cu începere de la **1 noiembrie 2023, ora 08:00, până în 1 decembrie 2023, ora 08:00**.

Modificările aduse prin corrigendum-uri intră în vigoare de la data publicării lor pe site-ul programului, **www.vest.ro**, și sunt aplicabile tuturor solicitanților de finanțare.

Ghidurile consolidate ale solicitantului de finanțare, anexele lor și sintezele modificărilor pot fi consultate pe site-ul programului, www.vest.ro, [**aici**](https://www.vest.ro/prioritatea-1-regiune-inovatoare-si-competitiva/sprijin-pentru-micro-intreprinderi)**.**

Sursa: ADR Vest

\*

Regiunea Vest are o versiune nouă a Strategiei Regionale pentru Specializare Inteligentă 2021-2027

Pe parcursul anului 2023, ADR Vest, împreună cu partenerii regionali, a elaborat o versiune actualizată a Strategiei Regionale pentru Specializare Inteligentă 2021-2027.

Noua versiune propune o corelare a domeniilor de specializare inteligentă regionale cu direcțiile de dezvoltare ale Regiunii Vest, finanțate prin Programul Regional Vest (PRV) 2021-2027 și integrează noile concepte din documentele strategice ale Uniunii Europene (Noua Agendă Europeană de Inovare, Politica Industrială, Deceniului Digital al Europei, ș.a).

RIS3 Vest își propune ca până în anul 2030 regiunea Vest să atingă un grad de inovare "moderat" și să devină o referință națională în domeniul inovării, cercetării și dezvoltării.

Investițiile viitoare în inovare și antrepenoriat se vor adresa celor 6 sectoare de specializare inteligentă, adică în acele domenii unde există un avantaj competitiv regional:

* Agricultură și industrie alimentară;
* Eficiență energetică și construcții (clădiri) sustenabile;
* Industria manufacturieră;
* TIC și Automotive;
* Industrii culturale și creative;
* Turism, sănătate și calitatea vieții.

În lunile septembrie - octombrie 2023 s-a derulat procesul de consultare publică la nivel regional, iar observațiile și propunerile primite de la parteneri au fost implementate în documentul strategic. Ulterior, documentul a fost avizat de către Consorțiul Regional de Inovare Vest și aprobat de către Consiliul pentru Dezvoltare Regională.

Documentul se poate vizualiza și descărca de pe site-ul ADR Vest, [aici](https://adrvest.ro/wp-content/uploads/2023/10/RIS_2021-2027_v3.pdf?fbclid=IwAR3jThtR5g5U-7_6wbPDMNZNMjNTMSzMs5Ms45zblcoCcbTE5vzYC1vnyj8).

Sursa: ADR Vest

\*

PR Vest: Corrigendum nr. 2 la ghidul privind eficiența energetică în clădiri publice

 Agenția pentru Dezvoltare Regională Vest, în calitate de Autoritate de Management pentru Programul Regional Vest, a publicat în data de 24.10.2023, Corrigendumul nr. 2 la Ghidul solicitantului de finanțare pentru Intervenția regională 3.1C Eficiență energetică - clădiri publice în cadrul apelurilor de proiecte PRV/3.1C/1.1, PRV/3.1C/1.2, PRV/3.1C/1.3, PRV/3.1C/1.4, PRV/3.1C/1.5, PRV/3.1C/1.6,  Prioritatea 3 – Regiune cu orașe prietenoase cu mediul, Obiectiv specific 2.1 Promovarea eficienței energetice și reducerea emisiilor de gaze cu efect de seră.

Reamintim faptul că în cadrul acestei intervenții regionale pot fi depuse proiecte prin sistemul informatic MySMIS2021/SMIS2021, până la data de 18.07.2024, ora 08:00:00.

**Documente**

[PR Vest - Corrigendum 2 Eficiență energetică în clădiri publice.zip](https://www.fonduri-structurale.ro/descarca-document/65366)

Sursa: ADR Vest

\*

PTJ: Răspunsurile la observațiile și întrebările primite în etapa de consultare publică aferentă ghidului Asistenţă Tehnică

 Autoritatea de Management pentru Programul Tranziție Justă a publicat miercuri, 25 octombrie 2023, răspunsurile la propunerile, observațiile și întrebările primite pe parcursul etapei de consultare publică aferentă Ghidului Solicitantului pentru prioritatea Asistenţă Tehnică din cadrul Programului Tranziție Justă 2021 – 2027.

**Documente**

[PTJ - Asistență Tehnică.pdf](https://www.fonduri-structurale.ro/descarca-document/65370)

Sursa: MIPE

\*

MDLPA: Aproape 680 de milioane de lei vor finanța 62 de noi proiecte de infrastructură

Adrian-Ioan Veștea, ministrul Dezvoltării, Lucrărilor Publice și Administrației, a semnat luni, 23 octombrie 2023, 62 de noi contracte de finanțare prin Programul Național de Investiții „Anghel Saligny”.

„Sunt în contact permanent cu autoritățile locale pentru implementarea acestor proiecte întrucât astfel de investiții contribuie la creșterea standardului de viață al locuitorilor, oferindu-le acces la utilități, transport mai sigur și mai eficient și oportunități de dezvoltare economică”, a precizat ministrul Dezvoltării.

Contractele, în valoare totală de 679.062.421,56 de lei, vizează modernizarea infrastructurii de transport auto şi pietonal, înființarea sau extinderea sistemelor de alimentare cu apă potabilă și a rețelelor de canalizare menajeră, echiparea stațiilor de epurare, redimensionarea și extinderea unor conducte de distribuție a gazelor naturale și construirea sau reabilitarea unor poduri.

**Documente**

[Lista contractelor semnate.xlsx](https://www.fonduri-structurale.ro/descarca-document/65358)

|  |  |  |  |
| --- | --- | --- | --- |
| **Nr. Crt.** | **UAT** | **Denumire obiectiv de investiţii** | **Suma alocată** |
| **39** | Hunedoara | Reabilitare sistem rutier în municipiul Hunedoara, judeţul Hunedoara - aleea Chizid | 446.514,80 |
| **40** | Mărtinești | Extindere reţea de alimentare cu apă în satul Dâncu Mare şi canalizare menajeră în satele comunei Mărtineşti, judeţul Hunedoara | 18.406.665,57 |
| **41** | Sălașu de Sus | Modernizare străzi în satele Coroiești, Râu Mic, Râu Alb, Peștera, comuna Sălașu de Sus, județul Hunedoara | 9.800.000,00 |

Sursa: MDLPA

\*

MADR: Au fost stabilite cuantumurile și condițiile de acordare a avansului pentru plățile directe decuplate finanțate din FEGA

 Ministerul Agriculturii şi Dezvoltării Rurale a stabilit cuantumul per hectar și procentul maxim al avansurilor pentru plățile directe decuplate, finanțate din FEGA prin Planul Strategic PAC 2023-2027, care se acordă pentru anul de cerere 2023, după cum urmează:

|  |  |  |  |
| --- | --- | --- | --- |
| **Nr. crt.** | **Intervenție** | **Cuantum/ hectar la care se raportează avansul (euro)** | **Procent maxim avans** |
| 1 | PD-01 Sprijin de bază pentru venit în scopul sustenabilității (BISS) | 97,571 | 70% |
| 2 | PD-02 Sprijin redistributiv complementar pentru venit în scopul sustenabilității (CRISS) | 51,1365 | 70% |
| 3 | Sprijin complementar pentru venit pentru tinerii fermieri | 46 | 70% |

Conform comunicatului oficial, fermierii beneficiari ai acestor intervenții vor dispune, în perioada imediat următoare, de fondurile necesare pentru elaborarea propriului plan de dezvoltare pe termen scurt, precum şi pentru desfășurarea la timp și în bune condiții a activităților agricole.

Sursa: MADR

\*

PEO și PIDS: Liste cu întrebări și răspunsuri pe apelurile pentru înființarea de întreprinderi sociale în mediul urban și rural

 Autoritatea de Management pentru Programul Educație și Ocupare (PEO) 2021-2027 din cadrul Ministerului Investițiilor și Proiectelor Europene a publicat astăzi, 25 octombrie 2023, lista de întrebări și răspunsuri frecvente aferente apelului de proiecte  „Sprijin pentru înființarea de întreprinderi sociale în mediul urban“ – Programul Educație și Ocupare (PEO) 2021-2027.

Tot astăzi, Autoritatea de Management pentru Programul Incluziune și Demnitate Socială (PIDS) 2021-2027 din cadrul Ministerului Investițiilor și Proiectelor Europene a publicat lista de întrebări și răspunsuri frecvente aferente apelului de proiecte „Sprijin pentru înființarea de întreprinderi sociale în mediul rural” – Programul Incluziune și Demnitate Socială (PIDS) 2021-2027.

**Documente**

[PEO - Sprijin pentru înființarea de întreprinderi sociale în mediul urban.pdf](https://www.fonduri-structurale.ro/descarca-document/65368)

[PIDS - Sprijin pentru înființarea de întreprinderi sociale în mediul rural.pdf](https://www.fonduri-structurale.ro/descarca-document/65369)

Sursa: MIPE

\*

PIDS: Listele intermediare aferente cererilor de finanțare aprobate în etapa de evaluare tehnică și financiară pentru apelurile „Sprijin pregătitor pentru elaborarea Strategiilor de Dezvoltare Locală în orașe/municipii cu o populație de peste 20.000 locuitori

 Autoritatea de Management pentru Programul Incluziune și Demnitate Socială (PIDS) 2021-2027 a publicat marți, 24 octombrie 2023, Listele intermediare aferente cererilor de finanțare care au fost aprobate în etapa de evaluare tehnică și financiară calitativă pentru apelurile de proiecte:

* Sprijin pregătitor pentru elaborarea Strategiilor de Dezvoltare Locală în orașe/municipii cu o populație de peste 20.000 locuitori – Regiuni mai puțin dezvoltate
* Sprijin pregătitor pentru elaborarea Strategiilor de Dezvoltare Locală în orașe/municipii cu o populație de peste 20.000 locuitori – Regiune mai dezvoltată București- Ilfov

Conform comunicatului oficial, solicitanții ale căror cereri de finanțare au fost admise în această etapă vor primi, prin sistemul electronic MySMIS 2021, Decizia privind rezultatul procesului de evaluare tehnică și financiară calitativă (ETFC).

Solicitantul poate contesta rezultatul evaluării cererii lui de finanţare o singură dată pentru fiecare etapă. Contestaţiile se vor depune de solicitant în sistemul MySMIS 2021 în termenul precizat în cadrul Decizia privind rezultatul procesului de evaluare tehnică și financiară calitativă (ETFC).

**Documente**

[Sprijin pregătitor pentru elaborarea Strategiilor de Dezvoltare Locală în orase sau municipii cu o populație de peste 20.000 locuitori – Regiuni mai putin dezvoltate.pdf](https://www.fonduri-structurale.ro/descarca-document/65359)

[Sprijin pregatitor pentru elaborarea Strategiilor de Dezvoltare Locala in orase sau municipii cu o populatie de peste 20.000 locuitori – Regiune mai dezvoltată București- Ilfov.pdf](https://www.fonduri-structurale.ro/descarca-document/65360)

**Lista intermediară a proiectelor aprobate în etapa de evaluare tehnică și financiară calitativă (ETFC) - PIDS/40/PIDS\_P1/OP4/ESO4.11/PIDS\_A9**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Nr. crt.** | **Solicitant** | **Categorie solicitant** | **Titlu proiect** | **Punctaj\*** | **Total buget eligibil [LEI]** | **Total buget nerambursabil (AFN) [LEI]** | **Buget (UE) [lei]** | **Buget de stat (BS) [lei]** | **Contribuţie proprie [LEI]** |
| 10 | ASOCIAŢIA GAL URBAN CORVINIA HUNEDOARA | Organism neguvernamental nonprofit (persoană juridică de drept privat fără scop patrimonial) | Strategia de Dezvoltare Locala a GAL Urban Corvinia Hunedoara- sprijin pregatitor | 97.00 | 205,255.00 | 205,255.00 | 194,992.25 | 10,262.75 | 0.00 |
| 28 | ASOCIAŢIA GRUP DE ACŢIUNE LOCALĂ URBAN CETATE DEVA | Organism neguvernamental nonprofit (persoană juridică de drept privat fără scop patrimonial) | STRATEGIA DE DEZVOLTARE LOCALA IN MUNICIPIUL DEVA | 91.50 | 205,255.00 | 205,255.00 | 194,992.25 | 10,262.75 | 0.00 |

Sursa: MIPE

APIA: Stadiul Campaniei de plată în avans 2023

Având în vedere că în data de 23 octombrie 2023, s-a publicat în Monitorul Oficial nr. 956, actul normativ emis de Ministerul Agriculturii și Dezvoltării Rurale (MADR) cu privire la regimul subvențiilor aferente Campaniei de plată în avans, respectiv*Ordinul 447/2023  pentru aprobarea în anul 2023 a relocării sumelor și stabilirea condițiilor de acordare a avansului pentru plățile directe decuplate finanțate din Fondul european de garantare agricolă din cadrul Planului strategic PAC 2023 – 2027,*

Agenția de Plăți și Intervenție pentru Agricultură (APIA) informează că, în sistemul financiar contabil al instituției, **au fost transferați un număr de 100.135 fermieri cu o sumă de aproximativ 41,04 milioane euro**, în vederea efectuării plăților în băncile comerciale și/sau Trezorerie.

Așadar, pentru a răspunde nevoilor financiare ale fermierilor români,**APIA a prelungit programul de lucru până la orele 24:00.**

Reamintim că în cadrul Campaniei 2023, APIA acordă avansuri în cuantum de 70% din Fondul European de Garantare Agricolă (FEGA) pentru plățile directe și de 85% din Fondul European Agricol pentru Dezvoltare Rurală (FEADR) pentru măsurile delegate.

Plăţile pentru intervențiile finanțate din FEGA se fac în lei, la cursul de schimb valutar de 4,9735 lei/euro, iar plăţile pentru măsuri finanțate din FEADR la cursul de schimb valutar de 4,9495 lei/euro.

Sursa:APIA

\*

APIA primește Cererile de plată pentru rambursarea ajutorului de stat pentru cantităţile de motorină aferente trimestrului III al anului 2023

 Agenția de Plăți și Intervenție pentru Agricultură (APIA) informează beneficiari că, până la data de 31 octombrie 2023 inclusiv, primește Cereri de plată pentru rambursarea ajutorului de stat pentru cantităţile de motorină achiziţionate şi utilizate în agricultură, aferente trimestrul III al anului 2023 (01.07. – 30.09.2023), în conformitate cu HG nr.1174/2014 și OMADR 1727/2015 cu modificările și completările ulterioare.

Cererile se depun la Centrele APIA de către administratorul/reprezentantul legal sau împuternicitul acestuia, însoţite de documentele enumerate mai jos.

Toate documentele depuse în copie vor fi certificate pentru conformitate cu originalul de către solicitantul sprijinului, însușite prin semnătura și vor purta sintagma „conform cu originalul”.

Ajutorul de stat se acordă sub formă de rambursare ca diferenţa dintre rata accizei standard şi rata accizei reduse și are o valoare unitară de 1,529 lei/litru, în conformitate cu HG nr. 60/2023.

Documente care însoțesc cererile de plată:

Pentru sectorul vegetal:

* situația centralizatoare a cantităților de motorină utilizate la lucrări mecanizate, aferente perioadei pentru care solicită acordarea ajutorul de stat prin rambursare, întocmită conform modelului prevăzut în anexa nr.9 (OMADR nr.1727/2015 cu modificările și completările ulterioare);
* copie a facturilor/bonurilor fiscale de cumpărare a motorinei emise de vânzător pe numele solicitanților;
* documente care dovedesc cantitatea de ciuperci produsă, după caz;
* documente justificative dacă au intervenit modificări față de cererea de acord pentru finanțare.

Pentru sectorul zootehnic:

* situația centralizatoare a cantităților de motorină utilizate pentru sectorul zootehnic, aferentă perioadei pentru care solicită acordarea ajutorul de stat prin rambursare, întocmită conform modelului prevăzut în anexa nr. 9 (OMADR nr.1727/2015 cu modificările și completările ulterioare;
* copie a facturilor/bonurilor fiscale de cumpărare a motorinei emise de vânzător pe numele solicitanților;
* situația privind calculul efectivului rulat/efectivului mediu realizat, întocmită de beneficiar și vizată de medicul împuternicit de liberă practică, după caz, întocmită conform modelului prevăzut în anexa nr. 10 (OMADR nr.1727/2015 cu modificările și completările ulterioare);
* copie de pe cererea depusă de către apicultori la consiliul local în vederea asigurării acestora de vetre de stupină temporare sau permanente;
* documente justificative dacă au intervenit modificări față de cererea de acord pentru finanțare.

Pentru sectorul îmbunătățiri funciare:

* situația centralizatoare a cantităților de motorină utilizate pentru irigații, aferentă perioadei pentru care solicită acordarea ajutorul de stat prin rambursare, întocmită conform modelului prevăzut în anexa nr. 9 (OMADR nr.1727/2015 cu modificările și completările ulterioare);
* copie a facturilor/bonurilor fiscale de cumpărare a motorinei emise de vânzător pe numele solicitanților;
* situația centralizatoare a cantităților de apă pentru irigații, întocmită conform modelului prevăzut în anexa nr. 11 (OMADR nr.1727/2015 cu modificările și completările ulterioare);
* copie a facturilor de apă din care să reiasă volumul de apă consumat de către beneficiar/procesul-verbal de confirmare a volumului de apă livrat pentru irigații, întocmit de către orice furnizor de apă de irigații;
* situația suprafețelor irigate, pe structuri de culturi, aferentă perioadei pentru care se solicită ajutorul de stat;
* documente justificative dacă au intervenit modificări față de cererea de acord pentru finanțare.

Sursa: APIA

🏵🏵🏵

**Consultări Publice**

PNCDI IV: Pachetul de informații pentru competiția Burse de cercetare „Ștefan Odobleja”, lansat în dezbatere publică

 Ministerul Cercetării, Inovării şi Digitalizării a lansat în dezbatere publică Pachetul de informații pentru competiția Burse de cercetare „Ștefan Odobleja” - BSO 2023, din cadrul Programului 5.2- Resurse Umane, Subprogram 5.2.1- Start în cercetare.

Propunerile/observațiile cu privire la conținutul documentului se primesc până la data de 20 noiembrie 2023, pe adresa de e-mail: burseBSO@uefiscdi.ro.

**Documente**

[PN IV\_Pachet informatii BSO\_Dezbatere publica.pdf](https://www.fonduri-structurale.ro/descarca-document/65356)

Sursa: UEFISCDI

\*

PDD: Consultare pe ghidul pentru finanțarea proiectelor etapizate din sectoarele apă/apă uzată, managementul deșeurilor, calitatea aerului și managementul riscurilor

Ministerul Investițiilor și Proiectelor Europene, prin Autoritatea de Management pentru Programul Dezvoltare Durabilă (PDD) 2021-2027, a lansat în consultare publică Ghidul pentru finanțarea proiectelor etapizate din sectoarele: apă/apă uzată, managementul deșeurilor, calitatea aerului și managementul riscurilor.

**Apelurile de proiecte lansate** prin prezentul ghid sunt:

* A.1 Apel proiect laborator național asigurarea monitorizării calității apei – proiect etapizat
* A.2 Apel proiecte sprijin pregătire proiecte investiții apă şi apă uzată – proiecte etapizate
* B.1 Apel proiecte pentru dezvoltarea infrastructurii de management integrat al deșeurilor - proiecte etapizate
* B.2 Apel proiecte Consolidarea capacității instituționale a MMAP – proiect etapizat
* B.3 Apel proiecte sprijin pregătire proiecte investiții managementul integrat al deșeurilor – proiecte etapizate
* C. Apel proiecte monitorizarea calității aerului – proiecte etapizate
* D.1 Apel proiecte care vizează managementul principalelor tipuri de risc identificate în PNMRD – proiecte etapizat
* D.2 Apel proiecte îmbunătățirea sistemului de răspuns la risc – proiecte etapizate

**Solicitanți eligibili:**

* Pentru apelul de tip A1: Parteneriatul dintre MMAP/Administrația Națională ”Apele Române” și Ministerul Sănătății/Institutul de Sănătate Publică
* Pentru apelul de tip A2: ADI prin OR finanțați prin POS M şi POIM
* Pentru apelul de tip B1: ADI prin Consiliile Județene/ primăriile de sector
* Pentru apelul de tip B2: MMAP în parteneriat cu ANPM, GNM, AFM
* Pentru apelul de tip B3: ADI prin Consiliile Județene/ primăriile de sector
* Pentru apelul de tip C: Parteneriatul dintre MMAP și Agenția Națională Pentru Protecția Mediului/Administrația Națională de Meteorologie/Institutul Național de Cercetare-Dezvotare Pentru Tehnologii Criogenice și Izotopice /institutul Național de Cercetare-Dezvoltare Aerospațială „Elie Carafoli” /Garda Națională de Mediu
* Pentru apelul de tip D1: ANAR, ANM
* Pentru apelul de tip D2: IGSU și structurile cu atribuţii în managementul situaţiilor de urgenţă şi asigurarea funcţiilor de sprijin, STS precum şi alte instituţii specializate/servicii voluntare care pot interveni pentru gestionarea unor situații de urgență specifice, numai în parteneriat cu IGSU

**Parteneri eligibili:**

* Pentru apelul de tip A1: ANAR, MS/Institutul de Sănătate Publică
* Pentru apelul de tip B2: ANPM, GNM, AFM
* Pentru apelul de tip C:  Agenția Națională Pentru Protecția Mediului/Administrația Națională de Meteorologie/Institutul Național de Cercetare-Dezvotare Pentru Tehnologii Criogenice și Izotopice /institutul Național de Cercetare-Dezvoltare Aerospațială „Elie Carafoli” /Garda Națională de Mediu
* Pentru apelul de tip D2: SRI, SPP

**Activități eligibile general aplicabile**

* asistenţă pentru managementul proiectelor, supervizare și publicitate (inclusiv conştientizarea publicului și studii), audit, după caz.

Propunerile și sugestiile publicului pot fi trimise la sediul din Șos. București-Ploiești, nr. 1 – 1B, Victoria Office – intrarea str. Menuetului, nr. 7, București, sector 1 și/sau pe adresa de email: secretariat.dgpim@mfe.gov.ro, în termen de 15 zile lucrătoare.

**Documente**

[PDD - Ghidul pentru finanțarea proiectelor etapizate din sectoarele apă.zip](https://www.fonduri-structurale.ro/descarca-document/65347)

Sursa: MIPE

🏵🏵🏵

PNRR

O nouă actualizare a calendarului apelurilor PNRR

 Ministerul Investițiilor și Proiectelor Europene a publicat joi, 26 octombrie 2023, calendarul apelurilor PNRR actualizat la data de 18 octombrie 2023.

**Documente**

[Calendarul apelurilor actualizat la data de 18.10.2023.xlsx](https://www.fonduri-structurale.ro/descarca-document/65377)

Sursa: MIPE

\*

PNRR: Ghidul privind formarea profesioniștilor din educația timpurie, lansat în consultare publică

 Ministerul Educației, în calitate de coordonator de reforme și investiții finanțate prin Planul Național de Reformă și Reziliență (PNRR), a lansat marți, 24 octombrie 2023, în consultare publică Ghidul solicitantului aferent apelului de proiecte Formarea profesioniștilor din educația timpurie, finanțat prin Planul Național de Redresare și Reziliență - Componenta C15: Educație.

**Scopul** prezentului apel de proiecte îl constituie creșterea capacității personalului din creșe și grădinițe să asigure servicii de educație timpurie de calitate copiilor de până la 6 ani.

**Solicitanți eligibili:**

* Universități publice sau private, acreditate sau autorizate provizoriu;
* Asociațiile profesionale din domeniul educației timpurii;
* Furnizori publici sau privați de formare continuă, organizații neguvernamentale.

Solicitanții enumerați mai sus pot aplica atât individual, cât și în parteneriat.

**Alocarea financiară** totală pentru acest apel de proiecte este de 14.472.000 de euro, fără TVA.

În cadrul acestui apel **se vor organiza obligatoriu trei tipuri de programe de formare continuă**, pentru profesioniștii din serviciile de educație timpurie, cu precădere pentru cele nou înființate:

* Program de formarea formatorilor în domeniul curricular pentru personalul  didactic și nedidactic din serviciile de educație timpurie (348 de formatori);
* Program de formarea formatorilor în domeniul monitorizării calității serviciilor de educație timpurie antepreșcolară, pentru personalul din sectoarele social, sănătate și educație (252 de formatori);
* Program de formare profesională continuă acreditat în domeniul curricular, pentru personalul didactic și nedidactic din serviciile de educație timpurie (21.000 de persoane formate).

Observațiile și recomandările referitoare la ghidul publicat pot fi trimise pe adresa de e-mail educatie.timpurie@edu.gov.ro în perioada 24.10.2023 - **07.11.2023.**

**Documente**

[PNRR - Formarea profesioniștilor din educația timpurie.zip](https://www.fonduri-structurale.ro/descarca-document/65361)

Sursa: MIPE

\*

PNRR: S-a lansat apelul pentru sistemele integrate de colectare și valorificare a gunoiului de grajd

 Ministerul Mediului, Apelor și Pădurilor a anunțat lansarea primei runde de atragere de fonduri pentru Subinvestiția I2.A-B – Sisteme integrate de colectare și valorificare a gunoiului de grajd din Planul Național de Redresare și Reziliență.

**Solicitanții eligibili:**

* Unitățile administrativ Teritoriale (UAT) (inclusiv subdiviziunile/sectoarele acestora), organizate la nivel de municipiu, oraș și comună.

**Alocarea financiară** acordată este de 228.221.855 Euro.

Bugetul alocat apelului va fi structurat după cum urmează:

**Pentru realizarea de sisteme integrate noi destinate gestionării gunoiului de grajd:**

Etapa 1 se va desfășura între 30.10.2023 ora 12:00 și 04.12.2023 ora 12.00 cu următoarea alocare:

* 111.735.000 euro destinat solicitanților aflați în zone unde corpurile de apă subterană au concentrații de nitrați de peste 50 mg/l sau au concentrații de nitrați cu tendință crescătoare și valori între 40 – 50 mg/l;
* 60.165.000 euro destinat tuturor solicitanților eligibili.

Etapa 2 se va desfășura între 04.12.2023 ora 12:00 și 31.12.2023 ora 12:00, bugetul rămas disponibil în urma primei etape va fi alocat tuturor solicitanților eligibili.

**Pentru investițiile destinate modernizării sistemelor integrate existente de gunoi de grajd întreaga alocare (56.321.855 euro)** va fi pusă la dispoziția solicitanților eligibili, fără a fi divizată în funcție de etapă.

În cazul în care ulterior desfășurării primei etape se epuizează bugetul alocat programului, apelul va fi închis.

Prin intermediul acestei investiții sunt vizate activități/acțiuni specifice înființării și dotării sistemelor integrate de colectare și valorificare a gunoiului de grajd, precum și activități destinate modernizării sistemelor comunale integrate pentru comunitățile care dețin deja o platformă destinată colectării gunoiului de grajd.

**Perioada de depunere a proiectelor:** 30 octombrie 2023, ora 12:00 - 31 decembrie 2023, ora 12:00

**Documente**

[PNRR - Sisteme integrate de colectare și valorificare a gunoiului de grajd.zip](https://www.fonduri-structurale.ro/descarca-document/65363)

Sursa: pnrr.mmap.ro

\*

PNRR: S-a lansat apelul pentru îmbunătățirea infrastructurii liceelor cu profil preponderent agricol

 Agenția pentru Finanțarea Investițiilor Rurale (AFIR), în calitatea de agenție de implementare a proiectelor PNRR în baza acordului cu Ministerul Educației, a publicat condițiile privind accesarea fondurile europene disponibile prin Planul Național de Redresare și Reziliență (PNRR) pentru finanțarea infrastructurii liceelor cu profil preponderent agricol.

**Scopul** prezentei linii de finanțare îl reprezintă creșterea atractivității învățământului profesional agricol, prin finanțarea îmbunătățirii infrastructurii și dotării cu materiale didactice specifice pentru pregătirea viitorilor fermieri antreprenori și a salariaților în domeniile agriculturii și a celor conexe acesteia.

**Solicitanți eligibili**care pot depune cererea de finanțare în cadrul prezentului apel sunt:

* unitățile de învățământ de stat acreditate, de nivel liceal profil tehnologic, cu peste 10% clase cu profil agricol, inclusiv cele cu profil silvic care se regăsesc în Lista unităților de învățământ eligibile;
* UAT la nivel de municipiu, oraș, comună, pentru o unitate de învățământ descrisă la punctul 1, care este în administrarea sa.

**Alocarea financiară**totală este de 43 de milioane de euro, valoare eligibilă din Planul Național de Redresare și Reziliență. Ținta asumată pentru această linie de finanțare este de minimum 57 de licee agricole care vor beneficia de sprijin financiar nerambursabil. **Valoarea maximă eligibilă** a unui proiect este de 650.000 de euro, iar fiecare beneficiar poate depune un singur proiect. **Rata de finanțare acordată** prin PNRR este de 100% din valoarea cheltuielilor eligibile ale proiectului, fără TVA.

Apelul este unul complex, prin integrarea a **3 componente**:

* Componenta I: Construcții noi;
* Componenta II: Intervenții la construcții existente prin reabilitarea/renovarea infrastructurii, în special pentru asigurarea creșterii performanței energetice;
* Componenta III: Dotarea cu materiale, mobilier, echipamente digitale specifice activității didactice și practice pentru liceele eligibile.

Proiectele se depun exclusiv online, prin [***platforma electronică dedicată PNRR***](https://proiecte.pnrr.gov.ro/#/home), până pe **21.11.2023, ora 23:59.**

**Documente**

[PNRR - Îmbunătățirea infrastructurii liceelor agricole.zip](https://www.fonduri-structurale.ro/descarca-document/65352)

Sursa: Ministerul Educației

\*

PNRR: Au intrat în vigoare modificările ghidului dedicat sprijinirii inițiativelor culturale de accelerare a digitalizării producției și distribuției de filme

 Ministerul Culturii (MC), prin Unitatea de Management a Proiectului (UMP), în calitate de coordonator de reforme și investiții (CRI) și de furnizor și administrator al Schemei de ajutor de minimis, a anunțat astăzi, 23 octombrie 2023, că au intrat în vigoare modificările Ghidului solicitantului aferent apelului de proiecte dedicat sprijinirii inițiativelor culturale de accelerare a digitalizării producției și distribuției de filme, aprobat prin Ordinul ministrului culturii nr. 2551/25.01.2023 și finanțat prin Planul Național de Redresare și Reziliență al României (PNRR), Pilonul IV, Componenta 11 - Turism și cultură, Investiția 7.

Modificările Ghidului solicitantului au fost publicate în Ordinul ministrului culturii nr. 3487 din 17 octombrie 2023.

**Documente**

[PNRR - Sprijinirea inițiativelor culturale de accelerare a digitalizării producției și distribuției de filme.zip](https://www.fonduri-structurale.ro/descarca-document/65355)

Sursa: UMP

🏵🏵🏵

Apeluri – Finanțări

PIDS: Ghidul privind privind depunerea și selecția Strategiilor de Dezvoltare Locală – Etapa a II-a a mecanismului DLRC

Autoritatea de Management pentru Programul Incluziune și Demnitate Socială (PIDS) 2021-2027 din cadrul Ministerului Investițiilor și Proiectelor Europene a publicat joi, 26 octombrie 2023, Ghidul privind depunerea și selecția Strategiilor de Dezvoltare Locală – Etapa a II-a a mecanismului DLRC.

Strategiile de Dezvoltare Locală se vor depune în format fizic la sediul Direcției Generale Programe Europene Capital Uman, din cadrul Ministerului Investițiilor și Proiectelor Europene, str. Mendeleev nr. 36-38, sector 1 București, de luni până joi între orele 8.30 și 17.00 și vineri între orele 8.30 și 14.30, începând cu data de 27 octombrie 2023, ora 8.30, și până în data de 27 noiembrie 2023, ora 17:00.

**Documente**

[PIDS - GS SDL II.zip](https://www.fonduri-structurale.ro/descarca-document/65384)

Sursa: MIPE

\*

Peste 180 de milioane de euro pentru firmele din județul Hunedoara, prin Programul Tranziție Justă

**Agenția pentru Dezvoltare Regională Vest, Organism Intermediar al Programului Tranziție Justă pentru județul Hunedoara anunță că Ministerul Investițiilor și Proiectelor Europene (MIPE) a lansat șase apeluri de proiecte destinate finanțării IMM-urilor.**

Apelurile sunt destinate celor șase județe înscrise în program, iar județului **Hunedoara** îi vor reveni aproape **132 de milioane de euro** pentru investițiile productive în IMM-uri și alte aproape **49 de milioane de euro** pentru investițiile productive în ITI Valea Jiului. Sumele sunt reprezentate de fondurile provenite de la Uniunea Europeană și confinanțarea de la bugetul de stat.

Apelurile de proiecte vor fi deschise în perioada **20 decembrie 2023 – 20 martie 2024** și vor finanța acțiuni privind dezvoltarea investițiilor productive în IMM-uri care sprijină creșterea durabilă și crearea de locuri de muncă. Investițiile sprijinite vor susține crearea de locuri de muncă durabile, inclusiv formarea, perfecționarea și recalificarea persoanelor afectate de tranziția către o economie neutră din punct de vedere climatic.

Investițiile eligibile vor viza crearea unei noi unități, extinderea unei unități existente, sau diversificarea producției unei unități prin realizarea unor produse noi sau o schimbare fundamentală a procesului general de producție a produsului/produselor sau a prestării generale a serviciului/serviciilor, cu scopul reconversiei către o economie verde.

*”O componentă esențială a procesului de tranziție justă este dezvoltarea IMM-urilor care trebuie să transforme provocările momentului în oportunități. Sper că finanțarea disponibilă în cadrul Programului de Tranziție Justă va sprijini IMM-urile din județul Hunedoara să valorifice potențialul local pentru a deveni un motor major al creșterii economice durabile și incluzive, urmare a contribuției lor la ocuparea forței de muncă disponibile”,*a declarat Adrian Mariciuc, director general-adjunct al ADR Vest.

Firmele care doresc să depună proiecte în cadrul acestor apeluri trebuie să respecte cumulativ toate criteriile de eligibilitate specifice menționate în cadrul Ghidului solicitantului, document pe care îl puteți regăsi pe [pagina dedicată Programului Tranziție Justă de pe site-ul ADR Vest](https://adrvest.ro/programul-tranzitie-justa/).

Suma totală dedicată celor șase apeluri lansate pentru IMM-urile din județele Gorj, Hunedoara, Dolj, Galați, Prahova și Mureș prin Programul Tranziție Justă este de peste **775 milioane euro**.

Vă reamintim, Programul Tranziție Justă, pentru care ADR Vest deține rolul de Organism Intermediar pentru „Prioritatea 2 – Județul Hunedoara” oferă sprijin populației, economiei și mediului zonele care au avut de suferit de pe urma închiderii minelor sau rafinăriilor și are ca obiectiv principal generarea de locuri de muncă durabile și sigure și sprijinirea unei diversificări economice durabile. Programul urmărește să faciliteze tranziția acestor zone spre neutralitatea climatică, cu respectarea principiului ”nimeni nu este lăsat în urmă”.

Programul are un buget total de 2,5 miliarde de euro, iar **județului Hunedoara îi vor reveni peste 525 milioane de euro**. Din această sumă, 446 milioane de euro reprezintă alocarea din partea Uniunii Europene prin Fondul pentru Tranziție Justă, iar 78,8 milioane e contribuția națională.

Sursa: ADR Vest

\*

Fondul pentru Modernizare: Schema de ajutor pentru energie verde pentru agricultura românească

 Ministrul Agriculturii și Dezvoltării Rurale, Florin Ionuț Barbu, a semnat vineri, 20 octombrie 2023, Ordinul pentru aprobarea Schemei de ajutor de stat privind sprijinirea investiţiilor în noi capacităţi de producere a energiei electrice produsă din surse regenerabile pentru autoconsumul întreprinderilor din cadrul sectorului agricol și industriei alimentare.

**Beneficiari eligibili:**

* Întreprinderile din sectorul agricol (microîntreprinderi, întreprinderi mici, mijlocii și întreprinderi mari, inclusiv PFA, II, IF, precum și cooperativele agricole ori societățile cooperative agricole care dețin active fizice de producție și/sau procesare produse agro alimentare), legal constituite și înregistrate la ONRC;
* Întreprinderile din sectorul industriei alimentare (microîntreprinderi, întreprinderi mici, mijlocii și întreprinderi mari, inclusiv PFA, II, IF), legal constituite și înregistrate la ONRC;
* Organizații/federații de organizații din domeniul îmbunătățirilor funciare (OUAI/FOUAI), constituite conform Legii nr. 138/2004 privind îmbunătățirile funciare, republicată, cu modificările și completările ulterioare.

**CAEN-uri eligibile**sunt:

* pentru beneficiarii de la punctele i si ii: CAEN 01 - Agricultura, vânătoare și servicii anexe; cod CAEN 10 - Industria alimentară și CAEN 11 - Fabricarea băuturilor.
* la momentul depunerii solicitărilor de sprijin, solicitantii trebuie să fie autorizati și pentru activitatea privind producerea de energie electrică, clasa CAEN 3511 – Producția de energie electrică.

Prin autoconsum se înțelege energia produsă, livrată și utilizată local de către beneficiar și care reprezintă minimum 70 % din producția pe un an al centralei regenerabile finanțate.

**Sursa de finanțare** o reprezintă Fondul pentru Modernizare, gestionat de Ministerul Energiei, iar administratorul schemei va fi Ministerul Agriculturii și Dezvoltării Rurale, prin Agenția pentru Finanțarea Investițiilor Rurale.

Prezenta schemă bazată pe procedură de ofertare concurențială se aplică pentru proiectele care vizează:

* realizarea capacităților noi de producere energie electrică din surse solare (sub 1 MW inclusiv și peste 1 MW), cu sau fără capacități de stocare integrate;
* realizarea capacităților noi de producere de energie electrică din surse eoliene (sub 1 MW inclusiv și peste 1 MW), cu sau fără capacități de stocare integrate.

**Elemente privind proiectele de investiție in capacități de producție și/sau de stocare de energie:**

Potențialii beneficiari pot depune mai multe proiecte, doar dacă investițiile vizează locuri de consum diferite, cu încadrarea în valoarea de 20.000.000 euro pe beneficiar.

Valoarea ajutorului de stat acordat în cadrul schemei pe MW instalat este de maximum, dar nu mai mult de 100% din costurile eligibile:

* Pentru energie eoliană:
  + 1.400.000 Euro/MW – pentru capacități instalate mai mici de 1 MW, inclusiv
  + 700.000 Euro/MW – pentru capacități instalate mai mari de 1 MW
* Pentru energie solară:
  + 1.000.000 Euro/MW – pentru capacități instalate mai mici de 1 MW, inclusiv
  + 500.000 Euro/MW – pentru capacități instalate mai mari de 1 MW

Conform comunicatului oficial, începând cu **5 noiembrie 2023**, fermierii și procesatorii pot depune proiecte pentru realizarea capacităților noi de producere energie electrică din surse solare sau eoliene în sectorul agricol, îmbunătățiri funciare și industria alimentară.

Prezenta schemă se bazează pe procedură de ofertare concurențială și se aplică numai instalaţiilor noi de producere a energiei electrice din surse regenerabile de energie cu sau fără capacitate de stocare integrată.

**Documente**

[ORD\_449\_din\_20.10.2023\_modif\_anexa\_ORD\_70.pdf](https://www.fonduri-structurale.ro/descarca-document/65353)

Sursa: MADR

🏵🏵🏵

Din Actualitatea Europeană

Cerere de propuneri pentru măsuri de informare privind politica de coeziune a UE

Cererea anuală de propuneri pentru măsuri de informare privind politica de coeziune a UE (IMREG) se află acum în cel de al șaptelea an, cea mai recentă cerere de propuneri fiind publicată la 11 octombrie 2023.

Cu un buget de 7 milioane EUR, plătit sub formă de granturi de până la 300 000 EUR pentru organizații sau consorții, campaniile finanțate durează 12 luni și vizează sensibilizarea cu privire la politica de coeziune și la modalitățile prin care aceasta îmbunătățește viața cetățenilor UE.

Având garanția independenței editoriale, câștigătorii granturilor desfășoară activități menite să faciliteze o dezbatere mai informată cu privire la prioritățile viitoare ale UE și la modul în care ar trebui utilizată finanțarea și cu ce rezultate. Până în prezent, peste 150 de organizații au primit granturi care au permis ca activitățile lor de comunicare să ajungă la milioane de persoane prin intermediul presei, al televiziunii și al radioului, al evenimentelor, precum și al platformelor online din 25 de state membre.

În cazul în care considerați că organizația dumneavoastră are competențele și ideile necesare pentru a ajunge la un public și pentru a comunica beneficiile politicii de coeziune într-un mod informativ și atractiv, vă puteți înscrie la linkul de mai jos până la data de 9 ianuarie 2024, ora 18.00 (ora României).

**Mai multe informații**

[Cerere de propuneri](https://ec.europa.eu/info/funding-tenders/opportunities/portal/screen/opportunities/topic-search?programmePeriod=2021%20-%202027&frameworkProgramme=44773133)

\*

Platformele și motoarele de căutare online foarte mari urmează să își publice primele rapoarte privind transparența în temeiul Regulamentului privind serviciile digitale

Ca parte a obligațiilor lor în materie de transparență în temeiul Regulamentului privind serviciile digitale, platformele online foarte mari și motoarele de căutare online foarte mari desemnate urmează să își publice primele rapoarte privind transparența – iar unele dintre ele au făcut-o deja. Primele șapte platforme și-au publicat deja rapoartele, iar restul trebuie să facă acest lucru până la 6 noiembrie. Aceste prime șapte platforme sunt [Amazon](https://www.aboutamazon.eu/news/policy/amazon-publishes-first-eu-store-transparency-report-outlining-our-commitment-to-providing-a-trustworthy-shopping-experience), [LinkedIn](https://www.linkedin.com/help/linkedin/answer/a1678508), [TikTok](https://www.tiktok.com/transparency/en/dsa-transparency/), [Pinterest](https://policy.pinterest.com/en/digital-services-act-transparency-report), [Snapchat](https://values.snap.com/privacy/transparency/european-union?lang=en-US), [Zalando](https://mosaic02.ztat.net/cnt/contentful-apps/uploads/dc23d744-c910-44b1-b958-05254fe71c9a.pdf) și [Bing](https://www.microsoft.com/en-us/corporate-responsibility/eu-dsa-report-bing).

Raportul privind transparența, împreună cu o [bază de date a Comisiei privind expunerile de motive](https://transparency.dsa.ec.europa.eu/statement), precum și cu cerințele suplimentare pentru serviciile desemnate, cum ar fi viitorul acces la date pentru cercetători, vor asigura transparența și responsabilizarea în ceea ce privește moderarea conținutului online – în beneficiul cetățenilor, al cercetătorilor și al autorităților de reglementare. Acest lucru va contribui în mod semnificativ la controlul public și la asumarea răspunderii.

Rapoartele privind transparența trebuie să includă informații privind moderarea conținutului în cadrul serviciilor platformelor, detaliind numărul de notificări pe care le primesc de la utilizatori (și, odată ce au fost instituiți, de la notificatorii de încredere), numărul de articole de conținut retrase din propria inițiativă a platformei, numărul de ordine pe care le primesc de la toate autoritățile judiciare sau administrative naționale relevante, precum și acuratețea și rata de eroare a sistemelor lor automatizate de moderare a conținutului. Rapoartele trebuie să includă, de asemenea, informații privind echipele de moderare a conținutului, inclusiv calificările și cunoștințele lingvistice ale acestora.

Platformele și motoarele de căutare online foarte mari trebuie să publice aceste rapoarte privind transparența pentru prima dată, în urma [desemnării](https://ec.europa.eu/commission/presscorner/detail/ro/IP_23_2413) lor la data de 25 aprilie, și vor trebui să facă acest lucru o dată la șase luni. Platformele cu mai puțin de 45 de milioane de utilizatori și serviciile intermediare vor trebui și ele să publice rapoarte anuale privind transparența, odată ce Regulamentul privind serviciile digitale va începe să li se aplice, în februarie 2024. Regulamentul privind serviciile digitale oferă de asemenea Comisiei posibilitatea de a adopta acte de punere în aplicare pentru a stabili modele referitoare la forma, conținutul și alte detalii ale rapoartelor privind transparența.

\*

O mai bună protecție a consumatorului: noi reguli UE pentru produse defecte

**UE dorește să actualizeze normele existente pentru produsele cu defecte pentru a proteja mai bine consumatorii în pas cu dezvoltarea noilor tehnologii.**

[](https://www.europarl.europa.eu/resources/library/images/20231023PHT08157/20231023PHT08157_original.jpg)Directiva existentă în materie de răspundere privind produsele a fost adoptată cu aproape 40 de ani în urmă. În septembrie 2022, [Comisia Europeană a publicat o propunere](https://ec.europa.eu/commission/presscorner/detail/ro/ip_22_5807) de adaptare a normelor pentru a ține cont de avantajele tehnologice aduse de produsele mai noi.

Obiectivul directivei revizuite este de a stabili norme uniforme pentru țările UE, de a asigura funcționarea corectă a [economiei circulare](https://www.europarl.europa.eu/news/ro/headlines/society/20210128STO96607/cum-doreste-ue-sa-obtina-o-economie-circulara-pana-in-2050) și digitale și de a ajuta persoanele afectate de produse defecte să obțină despăgubiri mai echitabile.

**Domeniul de aplicare al normelor revizuite privind răspunderea**

Pentru a reflecta mai bine schimbările din lumea digitală și ecologică, definiția existentă a unui produs trebuie să fie extinsă pentru a include actualizările de software, inteligența artificială sau serviciile digitale, de exemplu roboții, dronele sau sistemele pentru case inteligente.

În același timp, normele revizuite exclud din domeniul de aplicare software-ul gratuit sau cu sursă deschisă, deoarece astfel de software se bazează pe îmbunătățiri din partea utilizatorilor. Acest lucru înseamnă că dezvoltatorii nu pot fi trași la răspundere pentru daunele care pot fi cauzate de alți utilizatori.

Întrucât UE [s-a angajat să fie mai sustenabilă](https://www.europarl.europa.eu/news/ro/headlines/economy/20151201STO05603/economia-circulara-definitie-importanta-si-beneficii), produsele trebuie proiectate astfel încât să fie mai durabile, reutilizabile, reparabile și capabile să primească actualizări de software. De asemenea, normele în materia răspunderii ar trebui modernizate pentru modelele de afaceri bazate pe economia circulară, astfel încât acestea să fie clare și echitabile pentru companiile care modifică substanțial produsele.

**Daune**

În prezent, directiva recunoaște doar daunele fizice ca fiind un motiv legitim pentru a solicita despăgubiri. Potrivit noilor norme, va fi posibil să se solicite despăgubiri pentru daune psihologice recunoscute din punct de vedere medical, care necesită terapie sau tratament medical.

De asemenea, se pot solicita despăgubiri pentru distrugerea sau deteriorarea ireversibilă a datelor, cum ar fi ștergerea fișierelor de pe un hard disk. În acest caz, paguba produsă trebuie să depășească 1.000 EUR.

**Răspundere**

Conform propunerii Comisiei, perioada existenței răspunderii trebuie să fie de 20 de ani.

Parlamentul dorește să extindă perioada de răspundere la 30 de ani în unele cazuri în care daunele devin vizibile după o perioadă mai lungă de timp.

Conform directivei revizuite, trebuie să existe întotdeauna o entitate în UE care să poată fi trasă la răspundere pentru daunele cauzate de un produs defect, chiar dacă produsul a fost fabricat în afara UE. Poate fi vorba fie de importatorul produsului, fie de un reprezentant al producătorului. În cazul în care nu există nicio companie responsabilă, consumatorii ar putea fi despăgubiți prin intermediul sistemelor naționale.

**Procedură de compensare mai clară**

Parlamentul vizează simplificarea procedurii prin care se dovedește că un produs a fost defect, a cauzat daune și că există motive rezonabile pentru a cere despăgubiri. Eurodeputații doresc ca autoritățile naționale de protecție a consumatorilor să ofere îndrumare și informații pentru cererile de despăgubire într-un mod accesibil și ușor de înțeles.

Consumatorii care au suferit un prejudiciu se pot adresa instanțelor naționale pentru a ordona producătorilor să furnizeze probe care pot contribui la cererea de despăgubire.

În cadrul actualei directive, pragul minim al unei daune pentru care se pot cere despăgubiri este de 500 de euro. Parlamentul sugerează eliminarea acestui prag, astfel încât consumatorii să poată dovedi existența unor prejudicii în cazul oricăror produse defectuoase.

**Defecte**

Parlamentul consideră că un produs ar trebui să fie considerat defect atunci când nu este sigur pentru consumatorul mediu.

Defectele pot fi legate de designul unui produs, de caracteristicile tehnice sau de instrucțiuni, de folosirea preconizată a acestuia, de efectele pe care alte produse le pot avea asupra produsului defect, având în vedere durata de viață sau capacitatea de învățare continuă a acestuia.

**Pașii următori**

În urma unui [raport comun](https://www.europarl.europa.eu/news/en/press-room/20231009IPR06725/better-protection-for-consumers-against-damages-by-defective-products) al [Comisiei pentru afaceri juridice](https://www.europarl.europa.eu/committees/ro/juri/home/highlights) a Parlamentului și al [Comisiei pentru piața internă și protecția consumatorilor](https://www.europarl.europa.eu/committees/ro/imco/home/highlights), Parlamentul și-a aprobat poziția privind normele revizuite în octombrie 2023. Aceasta va servi drept bază pentru negocierile cu țările UE privind forma finală a legislației.

***Citiți mai multe despre***[***cum UE dorește să amelioreze protecția consumatorilor.***](https://www.europarl.europa.eu/news/ro/headlines/society/20210506STO03603/cum-doreste-ue-sa-intareasca-protectia-consumatorilor)

Normele în materia răspunderii privind inteligența artificială

UE lucrează, totodată, la norme privind [răspunderea pentru inteligența artificială](https://www.europarl.europa.eu/RegData/etudes/BRIE/2023/739342/EPRS_BRI(2023)739342_EN.pdf), care să completeze Directiva revizuită privind răspunderea pentru produse și care să acopere prejudiciile produse de comportamentul greșit al sistemelor IA, cum ar fi încălcarea vieții private sau daune cauzate de probleme de securitate.

***Aflați mai multe despre***[***cum dorește UE să reglementeze folosirea inteligenței artificiale.***](https://www.europarl.europa.eu/news/ro/headlines/society/20230601STO93804/legea-ue-privind-ia-prima-reglementare-a-inteligentei-artificiale)

\*

Rapoartele Comisiei privind inițiativele de politică ale UE în materie de promovare a investițiilor în tehnologii curate

Într-o comunicare adoptată astăzi, Comisia prezintă acțiunile întreprinse de UE pentru a promova și a sprijini dezvoltarea și implementarea tehnologiilor curate, prin consolidarea **pieței unice**, asigurarea unor **condiții de concurență echitabile**, sprijinirea cercetării și inovării, extinderea rețelei sale de acorduri comerciale și atenuarea impactului evoluțiilor externe. După cum a solicitat Consiliul European, aceasta analizează, de asemenea, primele rezultate obținute ca urmare a adoptării de către SUA a legii privind reducerea inflației (IRA) și subliniază necesitatea de a continua monitorizarea situației și dialogul constructiv cu Statele Unite. În plus, comunicarea recunoaște că și alți actori, în special China, dispun de programe active de sprijin public care ar putea avea un impact asupra mediului de investiții pentru tehnologii curate din UE.

**Măsurile UE de promovare a investițiilor în tehnologii curate pe piața unică**

Tehnologiile curate joacă un rol esențial în tranziția noastră verde și în combaterea schimbărilor climatice și a pierderii biodiversității. În cadrul mai amplu al [Pactului verde european](https://commission.europa.eu/strategy-and-policy/priorities-2019-2024/european-green-deal_ro) și printr-o combinație inteligentă de politici, UE a construit un cadru de reglementare și un mediu de afaceri care stimulează creșterea economică și favorizează dezvoltarea, producerea și implementarea tehnologiilor curate:

* **stimulente și previzibilitate:** UE a elaborat un cadru de reglementare ambițios cu ajutorul căruia Europa să poată deveni primul continent neutru din punct de vedere climatic până în 2050. Setul de acte legislative din cadrul pachetului [„Pregătiți pentru 55”](https://commission.europa.eu/strategy-and-policy/priorities-2019-2024/european-green-deal/delivering-european-green-deal/fit-55-delivering-proposals_ro) include, în mod special, o [schemă consolidată și extinsă de comercializare a certificatelor de emisii](https://climate.ec.europa.eu/eu-action/eu-emissions-trading-system-eu-ets/what-eu-ets_ro) și un nou [mecanism de ajustare a carbonului la frontieră](https://taxation-customs.ec.europa.eu/carbon-border-adjustment-mechanism_ro), care plasează UE pe calea către reducerea emisiilor de gaze cu efect de seră cu cel puțin 55 % până în 2030. În plus, Comisia reduce treptat birocrația și sarcina administrativă. De asemenea, simplifică și accelerează autorizarea proiectelor în materie de tehnologie curată, și anume prin [Regulamentul privind industria care contribuie la obiectivul zero emisii nete](https://single-market-economy.ec.europa.eu/industry/sustainability/net-zero-industry-act_ro).
* **investiții UE:**în perioada 2021-2027, se preconizează ca 32,6 % din bugetul total al UE, și anume 578 miliarde EUR, să fie alocat cheltuielilor legate de climă. De asemenea, Comisia lansează prima licitație la nivelul UE dedicată producției de hidrogen din surse regenerabile, cu un buget de 800 de milioane EUR din Fondul pentru inovare.
* **investiții private:** un mediu de reglementare propice al UE contribuie la creșterea și canalizarea eficientă a finanțării private către activități economice care contribuie la decarbonizare. [Taxonomia UE](https://ec.europa.eu/sustainable-finance-taxonomy/) și [uniunea piețelor de capital](https://finance.ec.europa.eu/capital-markets-union-and-financial-markets/capital-markets-union/what-capital-markets-union_ro) pot ajuta investitorii să sprijine dezvoltarea de tehnologii curate.
* **investiții publice naționale:** politica privind ajutoarele de stat oferă numeroase posibilități de sprijinire a investițiilor nepoluante la nivel național. Începând din martie 2023, Comisia a aprobat scheme de ajutor ale statelor membre în valoare totală de aproximativ 6,9 miliarde EUR pentru investiții în tehnologii curate, altele fiind, în prezent, în curs de evaluare. Investițiile necesare pentru realizarea tranziției verzi și a celei digitale au exercitat o presiune suplimentară asupra bugetelor naționale. Acest lucru arată că este necesar să se ajungă rapid la un acord cu privire la reformarea normelor de guvernanță economică ale UE ca urmare a propunerii Comisiei din luna aprilie a anului trecut.
* **cooperarea cu părțile interesate:** alianțele industriale, cum ar fi Alianța europeană pentru baterii și Alianța pentru hidrogen curat, au jucat un rol important în reunirea industriei și a factorilor de decizie pentru a facilita o cooperare mai strânsă. În cadrul seriei de dialoguri privind tranziția curată anunțate de președinta von der Leyen în discursul său din 2023 privind starea Uniunii, în octombrie 2023 a avut loc un prim dialog dedicat hidrogenului.
* **competențe:** „academiile pentru industria cu zero emisii nete” vor contribui la garantarea faptului că forța de muncă din UE dispune de competențele de care are nevoie pentru a realiza dubla tranziție către o economie verde și digitală. Acesta este și obiectivul specific al Anului european al competențelor.
* **reziliență și competitivitate:** Planul industrial al Pactului verde vizează protejarea competitivității industriei europene a tehnologiilor curate și poziționarea Europei ca lider al inovării industriale. Regulamentul privind industria care contribuie la obiectivul zero emisii nete urmărește să elimine barierele și să extindă capacitatea europeană de producție de tehnologii care contribuie la obiectivul zero emisii nete, iar Regulamentul privind materiile prime critice va oferi mai multă siguranță industriei europene.
* **dialog internațional și politici comerciale ferme**: UE va continua să consolideze reziliența și diversificarea lanțului său de aprovizionare și, drept urmare, securitatea sa economică, prin cooperare internațională și, la nevoie, prin măsuri autonome. Clubul pentru materiile prime critice propus de președinta **von der Leyen** va facilita cooperarea internațională prin reunirea țărilor consumatoare și a țărilor bogate în resurse.

**Atenuarea impactului legii americane privind reducerea inflației**

Toate economiile majore, inclusiv SUA, China, Canada și Japonia, încearcă să amelioreze competitivitatea propriilor industrii ale tehnologilor curate.

Cu adoptarea IRA, SUA și-a schimbat abordarea cu privire la schimbările climatice, ceea ce constituie o evoluție binevenită. Abordarea americană în ceea ce privește susținerea tranziției verzi se bazează pe subvenții directe și indirecte prin care se urmărește crearea unui ecosistem intern de producție de tehnologii cu emisii scăzute de dioxid de carbon. Unele elemente ale IRA, în special cele referitoare la cerințele discriminatorii în materie de conținut și de asamblare, au ridicat semne de întrebare în rândul partenerilor internaționali, printre care și UE. Preocupările acestora sunt legate de denaturarea comerțului și a investițiilor internaționale, de impactul negativ asupra întreprinderilor care nu își au sediul în SUA și de compatibilitatea cu normele Organizației Mondiale a Comerțului (OMC).

Deși analiza efectuată până în prezent indică o accelerare rapidă a investițiilor în tehnologii curate în SUA, impactul real al IRA asupra economiei UE și asupra dezvoltării pe termen lung a bazei industriale a UE pentru tehnologii curate este greu de evaluat în acest stadiu. Unul dintre motive este și acela că nu sunt încă disponibile date suficiente privind sprijinul financiar acordat în temeiul IRA. De asemenea, deciziile de investiții pot necesita timp pentru a se materializa în proiecte reale. În plus, există o serie de alte provocări care afectează în prezent economia UE, în special războiul de agresiune în desfășurare purtat de Rusia împotriva Ucrainei, prețurile ridicate la energie și ratele ridicate ale dobânzilor, precum și presiunile inflaționiste. Date fiind toate aceste elemente, impactul IRA asupra investițiilor UE în tehnologii curate este greu de izolat.

Impactul global al IRA asupra investițiilor UE în tehnologii curate va depinde, de asemenea, de eficacitatea răspunsului UE și de politicile prin care intenționează să își amelioreze competitivitatea pe termen lung și avantajul tehnologic. O adoptare rapidă a legislației relevante a UE, cum ar fi [**Regulamentul privind industria care contribuie la obiectivul zero emisii nete**](https://single-market-economy.ec.europa.eu/industry/sustainability/net-zero-industry-act_ro), [**Regulamentul privind materiile prime critice**](https://single-market-economy.ec.europa.eu/sectors/raw-materials/areas-specific-interest/critical-raw-materials_ro) și [**Platforma „Tehnologii strategice pentru Europa” (STEP)**](https://www.bing.com/search?q=STEP+european+commission&qs=n&form=QBRE&sp=-1&ghc=1&lq=0&pq=step+european+commission&sc=1-24&sk=&cvid=66678E45A077477685C5883284A336FC&ghsh=0&ghacc=0&ghpl=)**,** consolidată prin [**revizuirea la jumătatea perioadei a cadrului financiar multianual**](https://commission.europa.eu/strategy-and-policy/eu-budget/long-term-eu-budget/2021-2027/documents_ro), ar contribui la îmbunătățirea în continuare a cadrului de reglementare al UE și ar răspunde nevoii sporite de investiții publice ale UE în tehnologii critice.

Comisia va continua să fie foarte vigilentă și să monitorizeze fluxurile de investiții la nivel mondial și intern și politicile de sprijin public din alte țări. În același timp, Comisia **poartă un dialog constructiv cu SUA** pentru a atenua efectele potențiale ale IRA și pentru a se asigura că politicile noastre se consolidează reciproc în accelerarea tranziției verzi. UE continuă negocierile cu Statele Unite cu privire la un acord privind materiile prime critice și caută să aprofundeze cooperarea în materie de comerț durabil prin intermediul Consiliului UE-SUA pentru comerț și tehnologie.

Dincolo de IRA, alte elemente vor contura competitivitatea viitoare a industriei tehnologiilor curate din UE, inclusiv aprovizionarea cu energie, forța de muncă calificată, finanțarea privată și publică adecvată, materiile prime, deschiderea comercială continuă și un mediu de afaceri favorabil. Prin urmare, vor fi esențiale măsuri de politică susținute, ferme și coerente pe aceste fronturi.

**Pentru mai multe Informații**

[Link către comunicare](https://commission.europa.eu/publications/report-eu-policy-initiatives-promotion-investments-clean-technologies_ro)

[Link către fișa informativă](https://commission.europa.eu/document/d5faa7a2-bd3e-475a-8979-4ef3b0fc1c78_ro)

\*

Comisia salută acordul politic pentru consolidarea protecției alimentelor și băuturilor de înaltă calitate

Comisia Europeană salută acordul politic la care au ajuns astăzi Parlamentul European și Consiliul, în favoarea revizuirii și consolidării sistemului indicațiilor geografice pentru vin, băuturi spirtoase și produse agricole. Noul regulament va stimula utilizarea indicațiilor geografice în întreaga Uniune și va oferi un nivel de protecție superior, în special în mediul online. Acest lucru va contribui la îmbunătățirea ulterioară a standardelor ridicate ale UE referitoare la alimente și a calității înalte a alimentelor din UE și va garanta că patrimoniul nostru cultural, gastronomic și local este păstrat și certificat ca autentic în UE și în întreaga lume.

Noul Regulament privind indicațiile geografice ale UE pentru vin, băuturi spirtoase și produse agricole va consolida și va îmbunătăți sistemul de indicații geografice existent, prin:

* **introducerea unui cadru juridic unic și a unei proceduri de înregistrare scurtate și simplificate:** diversele norme referitoare la protejarea indicațiilor geografice și la procedurile aferente prevăzute pentru cele trei sectoare (alimente, vin și băuturi spirtoase) au fost fuzionate, rezultatul fiind o procedură de înregistrare a indicațiilor geografice unică și simplificată, atât pentru solicitanții din UE, cât și pentru cei din afara UE. Se preconizează că acest cadru juridic simplificat, cu perioade mai scurte prevăzute pentru procesul de înregistrare, va spori atractivitatea sistemelor pentru producători, în special în țările cu mai puține indicații geografice;
* **sporirea protecției produselor cu indicație geografică utilizate ca ingrediente și online:**noile norme vor asigura o mai bună protecție a produselor cu indicație geografică utilizate ca ingrediente în produsele prelucrate și a produselor cu indicație geografică vândute online. De asemenea, noul regulament va proteja indicațiile geografice în sistemul numelor de domeniu, obligând statele membre să blocheze, de pe teritoriile lor, numele de domeniu care ar putea aduce atingere denumirii unei indicații geografice;
* **recunoașterea practicilor sustenabile:**producătorii își vor putea valorifica acțiunile legate de sustenabilitatea **din punctul de vedere al mediului**, **economică** sau **socială**, inclusiv acțiunile legate de bunăstarea animalelor. Drept stimulent pentru producători, textul convenit de colegiuitori cuprinde o listă neexhaustivă de practici sustenabile. Aceasta va contribui la o mai bună protejare a resurselor naturale și a economiilor rurale, la ocrotirea soiurilor de plante locale și a raselor de animale locale, la conservarea peisajului ariei sau arealului de producție și la îmbunătățirea bunăstării animalelor. Un grup de producători poate decide ca anumite practici sustenabile să fie obligatorii în cazul propriilor produse. Așadar, practicile respective ar trebui să fie incluse în caietele de sarcini ale produselor respective*.*De asemenea, dacă doresc, producătorii pot întocmi un raport privind sustenabilitatea, care va fi **publicat** de Comisia Europeană;
* **încurajarea grupurilor de producători:**noile măsuri vor fi prevedea un sistem facultativ de grupuri recunoscute de producători de produse cu indicații geografice, care să fie instituit de statele membre. Pentru a spori atractivitatea sistemului, grupurile respective vor fi încurajate să-și gestioneze și dezvolte indicațiile geografice și să asigure respectarea lor, în așa fel încât să-și consolideze poziția în cadrul lanțului valoric.

Asigurarea respectării indicațiilor geografice rămâne responsabilitatea statelor membre. Include controlarea utilizării adecvate a denumirilor înregistrate și combaterea producției, vânzării și utilizării frauduloase a indicațiilor geografice. Comisia rămâne responsabilă cu înregistrarea indicațiilor și cu modificarea și anularea tuturor înregistrărilor.  Acordul politic la care au ajuns Parlamentul European, Consiliul și Comisia face în prezent obiectul aprobării oficiale de către colegiuitori.

**Context**

Indicațiile geografice protejează împotriva copierii sau a fraudei denumirile unor produse din anumite regiuni și cu caracteristici, calități sau o reputație specifice și certifică faptul că produsele respective au fost realizate cu respectarea unor standarde ridicate în regiunea lor de origine. [Cel mai recent studiu referitor la indicațiile geografice](https://ec.europa.eu/commission/presscorner/detail/ro/ip_20_683) a constatat că valoarea comercială a unui produs cu denumire protejată este, în medie, dublă față de cea a produselor similare care nu au o certificare. În plus față de punerea în valoare a competențelor culinare din UE, indicațiile geografice oferă beneficii clare economiei rurale.

Potrivit unei [evaluări](https://agriculture.ec.europa.eu/common-agricultural-policy/cap-overview/cmef/products-and-markets/geographical-indications-and-traditional-specialities-guaranteed-protected-eu_en) publicate în decembrie 2021, cadrul existent este eficace și furnizează o valoare adăugată clară la nivelul UE. Totuși, evaluarea a identificat anumite limite, precum structurile juridice complexe, procedurile de înregistrare îndelungate, pozițiile producătorilor în cadrul lanțului valoric și un nivel redus de asigurare a respectării normelor. De asemenea, a evidențiat că sustenabilitatea din punctul de vedere al mediului și bunăstarea animalelor ar putea fi mai bine integrate.

[Propunerea de regulament a Comisiei privind indicațiile geografice ale UE pentru vin, băuturi spirtoase și produse agricole](https://eur-lex.europa.eu/legal-content/RO/TXT/?uri=CELEX%3A52022PC0134R%2801%29) a fost adoptată la 31 martie 2022, în urma unui amplu proces de consultare. În octombrie 2020 a fost publicată o [evaluare inițială a impactului](https://ec.europa.eu/info/law/better-regulation/have-your-say/initiatives/12664-Alimente-si-bauturi-Sistemul-UE-de-indicatii-geografice-revizuire-_ro), urmată de o [consultare publică](https://ec.europa.eu/info/law/better-regulation/have-your-say/initiatives/12664-Alimente-si-bauturi-Sistemul-UE-de-indicatii-geografice-revizuire-_ro) și de consultări specifice cu statele membre și cu organizațiile relevante din domeniu.

La 1 octombrie 2023, erau înregistrate 3 552 de denumiri: 1 656 de denumiri de vinuri, 1 634 de denumiri de produse agricole și alimentare și 262 de denumiri de băuturi spirtoase. În februarie 2023, Comisia a înregistrat [indicația geografică cu numărul 3 500](https://agriculture.ec.europa.eu/news/protecting-local-food-and-drinks-3-500-geographical-indications-registered-2023-02-23_ro). Printre indicațiile geografice celebre se numără, de exemplu, Bayerisches Bier, Champagne, Irish Whiskey, măslinele Kalamata, Parmigiano Reggiano, Polish Vodka, Queso Manchego și Roquefort. Denumirile de produse înregistrate ca indicații geografice sunt protejate din punct de vedere juridic împotriva imitației, a utilizării abuzive și a evocării în UE și în țările terțe cu care s-a semnat un acord de protecție specific. [Actul de la Geneva](https://www.wipo.int/treaties/en/registration/lisbon/summary_lisbon-geneva.html) privind indicațiile geografice este un cadru suplimentar și multilateral pentru protecția acestora.

**Informații suplimentare**

[Propunerea de regulament a Comisiei privind indicațiile geografice ale UE pentru vin, băuturi spirtoase și produse agricole](https://eur-lex.europa.eu/legal-content/RO/TXT/?uri=CELEX%3A52022PC0134R%2801%29)

[Protejarea alimentelor și băuturilor locale: 3 500 de indicații geografice înregistrate](https://agriculture.ec.europa.eu/news/protecting-local-food-and-drinks-3-500-geographical-indications-registered-2023-02-23_ro)

[Sistemele de calitate, pe scurt](https://agriculture.ec.europa.eu/farming/geographical-indications-and-quality-schemes/geographical-indications-and-quality-schemes-explained_ro)

[eAmbrosia, Registrul indicațiilor geografice din UE](https://ec.europa.eu/info/food-farming-fisheries/food-safety-and-quality/certification/quality-labels/geographical-indications-register/)

[GIview](https://www.tmdn.org/giview/)

\*

O Europă care sprijină: către o administrație publică modernă și eficace.

Comisia a adoptat o nouă [**comunicare privind consolidarea spațiului administrativ european**](https://commission.europa.eu/about-european-commission/departments-and-executive-agencies/structural-reform-support/enhancing-european-administrative-space-compact_ro)[[1]](https://ec.europa.eu/commission/presscorner/#_ftn1)(ComPAct), care propune acțiuni concrete pentru a ajuta administrațiile publice să răspundă nevoilor cetățenilor și întreprinderilor din întreaga Europă.

ComPAct este **primul set cuprinzător de acțiuni** adoptat vreodată de Comisie pentru a sprijini modernizarea administrațiilor naționale și pentru a consolida colaborarea transnațională a acestora, astfel încât să poată aborda împreună provocări comune.

Administrațiile publice naționale, regionale și locale eficace sunt esențiale **pentru realizarea priorităților UE și naționale pe teren**, pentru punerea în aplicare a politicilor și reformelor care aduc beneficii atât cetățenilor, cât și întreprinderilor și pentru canalizarea investițiilor strategice către tranziția verde și tranziția digitală. Acestea sunt un factor important pentru creșterea competitivității în întreaga UE.

O mai bună punere în aplicare a politicilor UE și o performanță administrativă mai eficace vor [răspunde așteptărilor cetățenilor europeni](https://europa.eu/eurobarometer/surveys/detail/3054) în ceea ce privește reducerea birocrației și creșterea transparenței și ar putea **duce la economii de miliarde de euro anual pentru cetățenii și întreprinderile din UE**.

Comunicarea de astăzi recunoaște, de asemenea, presiunile cu care se confruntă administrațiile publice din cauza șocurilor externe, a dificultăților de recrutare și de atragere a talentelor și de consolidare a expertizei pe teme din ce în ce mai complexe, cum ar fi tranziția verde și tranziția digitală. Realizarea unei agende politice atât de dificile se bazează pe administrații publice adaptabile la toate nivelurile în statele membre.

**Acțiuni-cheie propuse**

Ca răspuns la solicitările [statelor membre](https://www.transformation.gouv.fr/files/presse/Declaration_common_values_challenges_european%20public_administrations_1.pdf), ale [Parlamentului European](https://www.europarl.europa.eu/doceo/document/TA-8-2019-0012_RO.html) și ale [Comitetului Regiunilor](https://eur-lex.europa.eu/legal-content/RO/TXT/?uri=CELEX%3A52019IR2043) de **a promova cooperarea și dialogul politic** și de a îmbunătăți capacitatea și calitatea administrațiilor publice la nivel național, regional și local, Comisia propune **25 de acțiuni**:

* încurajarea **cooperării** între administrațiile publice pentru a **se pregăti**pentru provocările actuale și viitoare (Pilonul 1 – Agenda pentru competențe în domeniul administrației publice). De exemplu, schimbul de cooperare în domeniul administrației publice (PACE) **permite mobilitatea funcționarilor publici europeni** în toate statele membre pentru a face schimb de cunoștințe și de bune practici;
* consolidarea capacității administrațiilor publice pentru **transformarea lor digitală** (Pilonul 2 – Capacitatea pentru deceniul digital al Europei). De exemplu, ComPAct va spori disponibilitatea administrațiilor publice **de a integra tehnologiile de inteligență artificială în operațiunile lor** (de exemplu, audit, achiziții publice) într-un mod sigur și fiabil;
* consolidarea capacității administrațiilor publice de a conduce **transformarea verde** și a consolida reziliența (Pilonul 3 – Capacitatea de a conduce tranziția verde). De exemplu, ComPAct va sprijini administrațiile publice în **evaluarea și reducerea amprentei lor de carbon organizaționale**.

În plus, ComPAct propune **un set comun de principii generale**[[2]](https://ec.europa.eu/commission/presscorner/#_ftn2) în vederea unor administrații publice foarte performante.

Comisia va pune în aplicare acțiunile în primul rând prin intermediul [**Instrumentului de sprijin tehnic (IST)**](https://commission.europa.eu/funding-tenders/find-funding/eu-funding-programmes/technical-support-instrument/technical-support-instrument-tsi_ro) și al altor fonduri UE disponibile, cum ar fi programul [Europa digitală](https://digital-strategy.ec.europa.eu/ro/activities/digital-programme), și va colabora cu toate statele membre și cu părțile interesate pentru a asigura utilizarea lor. Comisia va prezenta un raport privind punerea în aplicare a ComPAct în conformitate cu cerințele de raportare prevăzute de IST.

Statele membre pot participa la ComPAct în ritmul lor și în funcție de nevoile și structura lor instituțională. Instrumentele, metodologiile, sprijinul reciproc și schimburile de bune practici promovate vor ajuta statele membre să învețe unele de la altele, să inoveze și să îmbunătățească eficacitatea administrației lor publice.

**Context**

Administrațiile publice de la nivel național, regional și local sunt responsabile de asigurarea unei gestionări solide și sustenabile a bugetelor UE și naționale. Acestea sunt esențiale pentru conceperea și punerea în aplicare a reformelor și a investițiilor, inclusiv în cadrul planurilor naționale de redresare și reziliență și al strategiilor de dezvoltare regională.

La 29 aprilie 2021, Comisia a adoptat [documentul său de lucru al serviciilor](https://commission.europa.eu/news/commission-publishes-analysis-highlight-quality-public-administration-key-success-factor-towards-2021-04-29_en#:~:text=Today%2C%20the%20Commission%20has%20adopted%20its%20Staff%20Working,in%20helping%20them%20boost%20their%20performance%20and%20capabilities.) pentru a sprijini administrațiile publice din statele membre în vederea realizării de reforme. Acesta precizează importanța administrațiilor publice în îndeplinirea obiectivelor UE și experiența Comisiei în a le ajuta să își consolideze capacitățile.

La 17 decembrie 2021 a fost înființat [Grupul de experți privind administrația publică și guvernanța](https://commission.europa.eu/about-european-commission/departments-and-executive-agencies/structural-reform-support/supporting-public-administrations-eu-member-states-deliver-reforms-and-prepare-future_en). Grupul de experți este o platformă de dialog între Comisie și reprezentanții statelor membre, al cărei obiectiv principal este de a identifica provocările comune și de a propune, în calitate de administrație unită, abordări inovatoare.

**Întrebări și răspunsuri referitoare la Comunicarea privind consolidarea spațiului administrativ european (ComPAct)**

**La ce se referă comunicarea?**

* ComPAct esteprimul set cuprinzător de acțiuni ale Comisiei menite să sprijine modernizarea administrațiilor publice din întreaga UE. Comunicarea propune un set de acțiuni menite să consolideze capacitatea și capabilitățile administrațiilor publice la nivel național, regional și local și să consolideze cooperarea dintre acestea pentru a le permite să facă față, împreună, provocărilor comune.
* Aceste acțiuni sunt întărite printr-un set comun de principii generale[[1]](https://ec.europa.eu/commission/presscorner/" \l "_ftn1" \o ") care stau la baza calității administrației publice.
* ComPAct este structurată în jurul a trei piloni-cheie de politică, de o importanță crucială pentru funcționarea administrațiilor publice: competențe; transformarea digitală și tranziția verde.
* ComPAct reprezintă un răspuns direct la solicitările [statelor membre](https://www.transformation.gouv.fr/files/presse/Declaration_common_values_challenges_european%20public_administrations_1.pdf), ale [Parlamentului European](https://www.europarl.europa.eu/doceo/document/TA-8-2019-0012_EN.html) și ale [Comitetului Regiunilor](https://eur-lex.europa.eu/legal-content/RO/TXT/?uri=CELEX:52019IR2043), prin care Comisia este îndemnată să încurajeze cooperarea și dialogul politic, precum și să contribuie la îmbunătățirea capacității și a calității administrațiilor publice la nivel național, regional și local în Europa.

**De ce propune Comisia o inițiativă referitoare la administrația publică, sector care ține de sfera de competență națională?**

* ComPAct respectă competențele și particularitățile statelor membre. Aceasta recunoaște că, în ciuda unei mari varietăți de structuri instituționale și tradiții juridice, administrațiile publice din statele membre împărtășesc un set de valori comune și o înțelegere comună a modului în care ar trebui să arate o bună administrație publică.
* ComPAct propune un cadru general pentru acțiuni menite să contribuie la consolidarea capacității administrațiilor publice ale statelor membre de a aborda, împreună, provocările comune.

**Cum va ajuta Comisia administrațiile publice în cadrul ComPAct?**

* ComPAct se inspiră din experiența dobândită în cadrul sprijinului pentru reforme acordat de Comisie fiecărei țări în parte, precum și din cunoștințele și din lucrările sale orizontale cu privire la tendințele și nevoile din întreaga UE.
* ComPAct va oferi o platformă pentru învățarea reciprocă și pentru găsirea unor abordări comune în fața provocărilor – de exemplu, referitor la modul în care putem răspunde cu eficacitate unei crize, la modul în care ne putem folosi de inteligența artificială (IA) în administrația publică.
* Sprijinul concret se axează pe instrumente, metodologii, schimburi, consolidarea specifică a capacităților și crearea unor comunități de practici în toate statele membre. Aceste aspecte vor contribui la asigurarea punerii în aplicare a principiilor comune aferente administrației publice și la dezvoltarea unui spațiu și a unei culturi administrative europene.

**Care sunt acțiunile propuse de ComPAct?**

**ComPAct propune 25 de acțiuni grupate în cadrul a 3 piloni:**

***Pilonul 1. Agenda pentru competențe în administrația publică***

* Intensificarea Schimbului de cooperare în domeniul administrației publice (PACE);
* Crearea unei rețele de centre de excelență;
* Instituirea unui program de leadership în cadrul administrației publice a UE;
* Dezvoltarea unei secțiuni consacrate administrației publice pe platforma EU Academy;
* Extinderea accesului entităților regionale și locale la IST;
* Organizarea unei Zile anuale a Administrației Publice Locale;
* Efectuarea de studii și anchete specifice;
* Elaborarea unui „pașaport al competențelor de bază”;
* Sprijinul acordat pentru modernizarea politicilor în materie de resurse umane;
* Actualizarea și extinderea setului de instrumente pentru asigurarea calității administrației publice;
* Elaborarea de metodologii pentru indicatorii relevanți ai administrației publice.

***Pilonul 2. Capacitatea pentru deceniul digital al Europei***

* Sprijinul acordat legislației digitale și celei în materie de date, precum și sprijinul pentru tehnologiile IA;
* Promovarea utilizării durabile și eficace a tehnologiilor emergente;
* Sprijinirea furnizării de servicii administrative online pe deplin accesibile;
* Dezvoltarea de instrumente menite să sporească interoperabilitatea și să furnizeze servicii neîntrerupte;
* Publicarea unei imagini de ansamblu asupra oportunităților de finanțare;
* Sprijinirea agregării capacităților de cloud.

***Pilonul 3. Capacitatea de a asuma rolul de lider în tranziția verde;***

* Sprijinirea actualizării strategiilor și a planurilor naționale de adaptare la schimbările climatice;
* Promovarea integrării dimensiunii climatice și a altor orientări relevante pentru mediu;
* Promovarea instrumentelor și a metodelor de evaluare și de prevenire a riscurilor climatice;
* Sprijinirea planificării, a proiectării și a punerii în aplicare a măsurilor de refacere a ecosistemelor și a soluțiilor bazate pe natură;
* Sprijinirea implementării legislației privind mediul;
* Elaborarea de noi orientări privind utilizarea sistemului UE de management de mediu și audit;
* Promovarea și sprijinirea metodologiilor de evaluare a amprentei de carbon la nivel organizațional;
* Sprijinirea și elaborarea de orientări pentru decarbonizarea și durabilitatea clădirilor.

**Cum pot solicita statele membre să participe la acțiunile ComPAct?**

* Acțiunile vor fi puse în aplicare prin intermediul [Instrumentului de sprijin tehnic](https://commission.europa.eu/funding-tenders/find-funding/eu-funding-programmes/technical-support-instrument/technical-support-instrument-tsi_ro) (inițiative emblematice sau proiecte multinaționale) sau prin alte mecanisme de finanțare ale UE, cum ar fi [programul Europa digitală](https://digital-strategy.ec.europa.eu/ro/activities/digital-programme) sau [Orizont Europa](https://commission.europa.eu/funding-tenders/find-funding/eu-funding-programmes/horizon-europe_en). Participarea statelor membre va fi în concordanță cu normele fiecărui program.
* Acțiunile care implică schimbul de informații și cooperarea, cum ar fi pașaportul pentru competențe, se vor desfășura în colaborare cu [Grupul de experți privind administrația publică](https://commission.europa.eu/about-european-commission/departments-and-executive-agencies/structural-reform-support/supporting-public-administrations-eu-member-states-deliver-reforms-and-prepare-future_en), [Rețeaua pentru administrațiile publice europene](https://www.eupan.eu/network/) (EUPAN) și [rețeaua școlilor de administrație publică](https://europa.eu/eas/dispa_en.htm) (DISPA).
* Pentru alte acțiuni, statele membre vor fi informate cu privire la modalitatea de participare prin intermediul Grupului de experți privind administrația publică.

**Acțiunile incluse în ComPAct sunt obligatorii pentru statele membre?**

* Nu, adoptarea acțiunilor este voluntară și bazată pe cerere. Statele membre pot participa la ComPAct în ritmul propriu și în funcție de nevoile și de structurile lor instituționale.
* Instrumentele, metodologiile, sprijinul *inter pares* și schimburile de bune practici propuse vor ajuta statele membre să învețe, să inoveze și să își îmbunătățească performanțele.

**Cum intenționează Comisia să finanțeze acțiunile prevăzute în ComPAct?**

* Punerea în aplicare a acțiunilor va fi finanțată în primul rând prin intermediul Instrumentului de sprijin tehnic și al altor mecanisme de finanțare existente ale UE, cum ar fi programul Europa digitală.
* ComPAct urmărește să stimuleze și să amplifice impactul programelor și al instrumentelor existente ale UE care sunt deja disponibile, prin crearea unor sinergii mai puternice, prin facilitarea accesului la inițiativele existente și prin promovarea schimbului de cunoștințe între statele membre.

**Se va asigura Comisia că administrațiile publice respectă principiile unei administrații publice de calitate?**

* Statele membre împărtășesc deja un set de valori comune și o viziune comună a celor mai bune practici în domeniul administrației publice.
* Principiile prezentate se întemeiază pe această viziune comună și pe practicile observate. Acțiunile prevăzute în ComPAct sunt menite să consolideze principiile unei administrații publice de calitate și să încurajeze statele membre să le respecte.

**Cum intenționați să ajutați administrațiile publice din țările implicate în procesul de aderare?**

* Dezvoltarea unor administrații publice profesioniste și performante este unul dintre criteriile fundamentale pentru aderarea la UE. Țările implicate în procesul de aderare consideră că administrațiile naționale din UE sunt un punct de reper. Ele se confruntă cu provocări similare, cum ar fi schimbările demografice și provocările generate de dubla tranziție.
* Comisia creează oportunități pentru țările implicate în procesul de aderare care doresc să participe la schimburi *inter pares*, precum și la alte forumuri pentru a face schimb de bune practici și de lecții învățate. De exemplu, mai multe țări implicate în procesul de aderare, cum ar fi Albania și Moldova, participă în prezent în calitate de observatori la discuțiile privind proiectele de asistență tehnică cu statele membre.

**Cum poate participa un funcționar public dintr-un stat membru la PACE?**

* Cererile de participare la Schimbul de cooperare în domeniul administrației publice (PACE) sunt primite o dată pe an, până la 31 octombrie, iar informațiile comunicate sunt coordonate de autoritatea națională de coordonare a fiecărui stat membru pentru Instrumentul de sprijin tehnic.
* Prin urmare, cererile de participare nu sunt depuse individual, ci sunt organizate la nivel central de către administrațiile funcționarilor publici care doresc să participe (fie pentru a călători, fie pentru a găzdui), pe baza necesităților și a priorităților identificate.
* PACE acționează pentru a consolida cunoștințele administrațiilor și capacitatea acestora de a pune în aplicare reforme structurale, cu scopul de a asigura administrații publice de calitate în întreaga UE. PACE nu este un program de schimb pentru dezvoltarea personală a funcționarilor publici.
* Funcționarii publici din alte țări ar putea participa în calitate de observatori, cu acordul atât al administrațiilor statelor membre participante, cât și al administrațiilor statelor membre gazdă, suportând însă propriile cheltuieli.

**Informații suplimentare**

[Comunicare privind consolidarea spațiului administrativ european](https://commission.europa.eu/about-european-commission/departments-and-executive-agencies/structural-reform-support/enhancing-european-administrative-space-compact_ro) (ComPAct)

[ComPAct - Întrebări și răspunsuri](https://ec.europa.eu/commission/presscorner/detail/en/qanda_23_5184)

[Eurobarometru](https://europa.eu/eurobarometer/surveys/detail/3054) – Înțelegerea opiniilor europenilor cu privire la nevoile în materie de reforme

[Instrumentul de sprijin tehnic](https://commission.europa.eu/funding-tenders/find-funding/eu-funding-programmes/technical-support-instrument/technical-support-instrument-tsi_ro) (IST)

[Direcția Generală Sprijin pentru Reforme Structurale](https://commission.europa.eu/about-european-commission/departments-and-executive-agencies/structural-reform-support_ro)

[Elaborarea politicilor în materie de administrație publică și guvernanță](https://reform-support.ec.europa.eu/public-administration-and-governance-policy-making_ro)

[@ElisaFerreiraEC](https://twitter.com/ElisaFerreiraEC)

[[1]](https://ec.europa.eu/commission/presscorner/#_ftnref1) Termen utilizat pentru a descrie o convergență tot mai mare a practicilor administrative între statele membre, bazată pe valori și principii comune.

[[2]](https://ec.europa.eu/commission/presscorner/#_ftnref2) Pe baza principiilor administrației publice, [SIGMA](https://www.sigmaweb.org/) (colaborare între UE și OCDE).

\*

11 milioane de euro pentru sprijinirea mass-mediei independente

Comisia a publicat o nouă cerere de propuneri în cadrul programului „[Europa creativă](https://ec.europa.eu/culture/creative-europe)”.

Această cerere de propuneri, intitulată „Parteneriate în domeniul jurnalismului”, va permite alocarea unui cuantum total de 11 milioane EUR pentru două acțiuni separate: pe de o parte, finanțarea **colaborărilor transfrontaliere între organizațiile mass-media de știri** și, pe de altă parte, crearea de programe de subvenționare pentru organizațiile mass-media care contribuie direct la viața democratică.

[Prima acțiune](https://digital-strategy.ec.europa.eu/news-redirect/804612), care beneficiază de **6 milioane EUR**, va sprijini colaborarea transfrontalieră între organizațiile mass-media de știri care doresc să dezvolte împreună modele de afaceri inovatoare și/sau să desfășoare în comun proiecte jurnalistice. Finanțarea este destinată consorțiilor de organizații active în sectorul mass-mediei (și anume organizații mass-media non-profit, publice și private, asociații mass-media, ONG-uri etc.), încurajând, printre altele, transformarea organizațiilor mass-media, furnizarea de informații de calitate și dezvoltarea competențelor profesioniștilor din cadrul organizațiilor mass-media de știri.

Cea de [a doua acțiune](https://digital-strategy.ec.europa.eu/ro/news-redirect/804626), care beneficiază de **5 milioane EUR**, are ca scop sprijinirea organizațiilor mass-media de știri care sunt deosebit de importante pentru dezbaterile democratice și pentru participarea cetățenilor. Ea va urmări să instituie programe de finanțare (de exemplu fonduri) care vor distribui granturi către organizațiile mass-media locale sau regionale, către jurnalismul de investigație, precum și către organizațiile mass-media specializate în informații de interes public. Prin urmare, cererea de propuneri este deschisă organizațiilor (asociații mass-media, ONG-uri, societatea civilă, centre de cercetare, universități etc.) care activează în domeniul mass-mediei, într-un sens mai larg, și pot acționa ca intermediari pentru sprijinirea organizațiilor care au cea mai mare nevoie de sprijin.


**Data limită de depunere a candidaturilor este 14 februarie 2024**, iar proiectele trebuie să înceapă spre sfârșitul anului 2024. Candidații pot depune o cerere pentru o acțiune sau pentru cealaltă sau chiar pentru amândouă. Organizațiile mass-media selectate își vor păstra libertatea editorială deplină. La 6 decembrie va avea loc [o sesiune de informare](https://digital-strategy.ec.europa.eu/ro/news-redirect/804630), iar [aici](https://digital-strategy.ec.europa.eu/ro/library/eu-support-news-media-sector) este disponibilă o privire de ansamblu asupra sprijinului acordat de UE sectorului mass-mediei de știri.

Având în vedere că [prima cerere de propuneri a fost lansată în 2021](https://digital-strategy.ec.europa.eu/ro/news/commission-launches-first-ever-call-journalism-partnerships-worth-eu76-million) și a fost urmată apoi de cele din [2022](https://digital-strategy.ec.europa.eu/en/news/commission-increases-support-journalism-partnerships#:~:text=The%20Commission%20has%20published%20a%20%E2%82%AC10%20million%20call,2022%20%E2%80%93%20to%20be%20financed%20through%20Creative%20Europe.) și din [2023](https://digital-strategy.ec.europa.eu/en/funding/journalism-partnerships-1), în prezent este vorba de cea de a 4-a cerere de propuneri în sprijinul formării de parteneriate în domeniul jurnalismului. Comisia a decis să își intensifice sprijinul acordat sectorului mass-mediei în cadrul planurilor sale de acțiune privind [democrația europeană](https://ec.europa.eu/commission/presscorner/detail/ro/IP_20_2250) și pentru [domeniul mass-mediei și al audiovizualului](https://ec.europa.eu/commission/presscorner/detail/ro/IP_20_2239). Sporirea finanțării pentru acest sector merge mână în mână cu inițiative legislative precum [legea europeană privind libertatea mass-mediei](https://ec.europa.eu/info/strategy/priorities-2019-2024/new-push-european-democracy/european-democracy-action-plan/european-media-freedom-act_en)

\*

Starea uniunii energetice 2023: UE răspunde în mod eficace la criză, privește spre viitor și accelerează tranziția verde

Starea uniunii energetice 2023: UE răspunde în mod eficace la criză, privește spre viitor și accelerează tranziția verde.

În raportul privind [starea uniunii energetice în 2023](https://energy.ec.europa.eu/topics/energy-strategy/energy-union/eighth-report-state-energy-union_ro), Comisia Europeană analizează răspunsul UE la criza energetică fără precedent din ultimii doi ani, evaluează situația actuală a tranziției verzi la nivel național, european și mondial și prezintă provocările și oportunitățile viitoare pe măsură ce Europa continuă să își urmărească obiectivele ambițioase legate de energie și climă pentru 2030 și 2050.

Raportularatămodul în care **UE a răspuns în mod colectiv și eficace la agresiunea Rusiei în Ucraina și la utilizarea ca armă de către aceasta a aprovizionării cu energie**, prin accelerarea tranziției către o energie curată, diversificarea aprovizionării și economisirea energiei. [Planul REPowerEU](https://ec.europa.eu/commission/presscorner/detail/ro/IP_22_3131) și o serie de măsuri legislative de urgență s-au asigurat că Europa **evită întreruperile aprovizionării cu energie, reduce presiunea asupra piețelor energiei, a prețurilor și a consumatorilor și continuă reforma structurală a sistemului nostru energetic.**Acest lucrus-a realizat prin intermediul legislației privind Pactul verde european și prin utilizarea sporită a energiei din surse regenerabile și îmbunătățirea eficienței energetice. De asemenea, UE este pe cale să își îndeplinească obiectivele REPowerEU.**Înainte de iarna 2023-2024, UE este pregătită mai bine să își asigure securitatea energetică**, datorită acțiunilor bine coordonate de umplere a depozitelor de gaze, diversificării rutelor și infrastructurii de import de energie, investițiilor în energia din surse regenerabile și în eficiența energetică și eforturilor colective de reducere a cererii de energie.

**Cifre-cheie privind starea uniunii energetice:**

* **Emisiile nete de gaze cu efect de seră din UE au scăzut cu aproximativ 3 % în 2022**, ajungând la o reducere de 32,5 % față de nivelurile din 1990;
* UE și-**a redus drastic dependența de combustibilii fosili rusești**: prin eliminarea treptată a importurilor de cărbune; prin reducerea importurilor de petrol cu 90 %; prin reducerea importurilor de gaze de la 155 de miliarde de metri cubi în 2021 la aproximativ 80 de miliarde de metri cubi în 2022 și la aproximativ 40-45 de miliarde de metri cubi în 2023;
* UE **a redus cererea de gaze cu peste 18 %** în comparație cu ultimii cinci ani, economisind aproximativ 53 de miliarde de metri cubi de gaz;
* **Instalațiile de înmagazinare a gazelor erau umplute la 95 %** din capacitate înainte de iarna 2022-2023 și **se află la peste 98 % din capacitate în prezent**, înainte de iarna care vine;
* Platforma energetică a UE a organizat **trei runde de achiziționare în comun de gaze, colectând o cerere de 44,75 de miliarde de metri cubi** și corelând-o cu 52 de miliarde de metri cubi de oferte de aprovizionare;
* 2022 a fost un **an record pentru noua capacitate fotovoltaică solară** (+ 41 GW), care a crescut cu 60 % față de 2021 (+ 26 GW). Noua capacitate eoliană onshore și offshore a fost cu 45 % mai mare decât în 2021;
* În 2022, **39 % din energia electrică a fost produsă din surse regenerabile**, iar în luna mai energia eoliană și solară au depășit pentru prima dată combustibilii fosili în producția de energie electrică a UE;
* **au fost convenite obiective legislative pentru o pondere minimă de 42,5 % a energiei din surse regenerabile** în UE până în 2030, precum și obiectivul ambițios de a atinge 45 %. Obiectivele în materie de eficiență energetică au fost, de asemenea, majorate, pentru **a reduce consumul final de energie cu 11,7 % până în 2030**.

**Provocări și oportunități viitoare**

Deși se poate să fi lăsat deja în urmă efectele cele mai grave ale crizei energetice, raportul subliniază că nu e momentul să slăbim eforturile. **UE trebuie să asigure în continuare gospodăriilor energie abordabilă, fiabilă și accesibilă și să consolideze competitivitatea industrială și economică a industriei sale, sprijinind investițiile în tehnologii curate.**

Deși prețurile gazelor au atins un nivel de vârf în august 2022, situându-se la 294 EUR/MWh, ele au scăzut la o medie de 44 EUR/MWh din ianuarie până în iunie 2023. Prețurile la energia electrică au atins un nivel de vârf în august 2022, situându-se la 474 EUR/MWh, dar au scăzut la o medie de 107 EUR/MWh din ianuarie până în iunie 2023. Comisia continuă să **acorde o atenție deosebită prețurilor la energie pentru cetățeni și industrie**, a publicat o recomandare privind sărăcia energetică și a facilitat o declarație comună privind îmbunătățirea protecției consumatorilor în rândul principalelor părți interesate din sectorul energetic.

Acum că UE are în vigoare în mare parte un cadru legislativ solid, **statele membre trebuie să își pună în aplicare angajamentele comune, iar**[**planurile naționale privind energia și clima**](https://commission.europa.eu/energy-climate-change-environment/implementation-eu-countries/energy-and-climate-governance-and-reporting/national-energy-and-climate-plans_ro)**reprezintă un instrument-cheie** pentru planificarea și **urmărirea acestui proces.**Raportul din acest an prezintă prima evaluare a rapoartelor intermediare prezentate de statele membre cu privire la planurile lor naționale privind energia și clima pentru 2019, care este esențială pentru a evalua poziția UE în ceea ce privește realizarea ambițiilor sale în materie de climă și energie. Comisia așteaptă în continuare ca mai multe state membre să își prezinte planurile actualizate privind energia și clima, pentru a permite o evaluare aprofundată până la sfârșitul acestui an a măsurii în care ne aflăm sau nu pe drumul cel bun în ceea ce privește îndeplinirea obiectivelor revizuite pentru 2030 și a măsurilor care ar fi necesare pentru a remedia eventualele deficiențe.

Încă de pe acum putem constata că **trebuie să ne accelerăm în mod semnificativ acțiunile**. Ponderea energiei din surse regenerabile în consumul final brut de energie a ajuns la 21,8 % în 2021. Cu o creștere medie anuală de 0,67 puncte procentuale începând din 2010, atingerea noului obiectiv al UE pentru 2030, de 42,5 %, va avea nevoie de o creștere mult mai rapidă în următorii ani. Emisiile de gaze cu efect de seră continuă să scadă constant în fiecare an, dar ritmul trebuie să se accelereze și aproape să se tripleze reducerile anuale pentru a ne îndeplini obiectivele pentru 2030.

Raportul privind starea uniunii energetice subliniază **importanța stimulării competitivității și a poziției de lider industrial a UE** în noul context energetic mondial, precum și importanța finalizării legislației privind [organizarea pieței energiei electrice](https://energy.ec.europa.eu/topics/markets-and-consumers/market-legislation/electricity-market-design_ro), [Regulamentul privind industria care contribuie la obiectivul zero emisii nete](https://single-market-economy.ec.europa.eu/industry/sustainability/net-zero-industry-act_ro) și, în special, [Actul privind materiile prime critice](https://single-market-economy.ec.europa.eu/sectors/raw-materials/areas-specific-interest/critical-raw-materials/critical-raw-materials-act_ro). Aceste propuneri vor completa [pachetul legislativ „Pregătiți pentru 55”](https://commission.europa.eu/strategy-and-policy/priorities-2019-2024/european-green-deal/delivering-european-green-deal_ro) și **vor sprijini** **dezvoltarea unor surse de energie nepoluante, a unor rețele și a unor piețe stabile în întreaga Europă.** **Dialogurile recent lansate cu industria pentru o tranziție curată** vor fi un instrument important pentru punerea în aplicare a legislației și pentru identificarea și remedierea blocajelor, cum ar fi barierele din calea investițiilor sau deficitul de competențe. De asemenea, Comisia va colabora cu statele membre pentru **a urmări eliminarea treptată a subvențiilor pentru combustibilii fosili cât mai curând posibil**, care rămân un obstacol major în calea tranziției către o energie curată și un obstacol în calea obiectivelor noastre climatice.

**Context**

Raportul privind starea uniunii energetice, care este publicat în fiecare an, este structurat în trei părți în 2023. Prima parte descrie modul în care obiectivele deosebit de ambițioase în materie de climă și mediu din cadrul Pactului verde european au stat la baza strategiei UE de răspuns la criză și a unei strategii pentru creștere economică și competitivitate. A doua parte analizează situația actuală a implementării uniunii energetice în toate cele cinci dimensiuni ale sale, pe baza evaluării de către Comisie a rapoartelor intermediare ale statelor membre cu privire la planurile lor naționale privind energia și clima. Ultima parte evidențiază provocările viitoare pentru sistemul energetic și politica energetică a UE.

Raportul de astăzi este însoțit de o serie de rapoarte și anexe care acoperă diferite aspecte ale tranziției energetice și climatice, inclusiv de o evaluare a progreselor înregistrate în punerea în aplicare a planurilor naționale privind energia și clima, de raportul intermediar privind acțiunile climatice, de rapoartele anuale privind competitivitatea și subvențiile pentru energie și de un raport privind sustenabilitatea bioenergiei, printre altele. El include, de asemenea, o recomandare privind sărăcia energetică și un document de lucru al serviciilor Comisiei care a fost publicat la 23 octombrie.

\*

Comisia stabilește acțiuni imediate pentru a sprijini industria europeană a energiei eoliene

Atingerea obiectivului UE convenit recent, de a obține cel puțin 42,5 % energie din surse regenerabile până în 2030, cu **ambiția de a ajunge la 45 % din surse regenerabile, va necesita o dezvoltare masivă a capacității eoliene instalate**, cu o creștere preconizată de la 204 GW în 2022 la peste 500 GW în 2030. Deși sectorul energiei eoliene este o poveste de succes istorică a UE, viitoarea sa traiectorie de creștere se confruntă cu **o serie unică de provocări**, cum ar fi cererea insuficientă și incertă, procesul lent și complex de autorizare, lipsa accesului la materii prime, inflația ridicată și prețurile ridicate la produsele de bază, conceperea nefavorabilă a licitațiilor naționale, presiunea sporită din partea concurenților internaționali și riscurile în ceea ce privește disponibilitatea unei forțe de muncă calificate.

Această situație necesită **acțiuni imediate**. Din acest motiv, astfel cum a anunțat președinta **von der Leyen** în [discursul său privind starea Uniunii](https://state-of-the-union.ec.europa.eu/index_ro) de luna trecută, Comisia Europeană prezintă astăzi, 24 octombrie, [**Planul de acțiune privind energia eoliană europeană**](https://energy.ec.europa.eu/publications/european-wind-power-action-plan_en)**, pentru a se asigura că tranziția către o energie curată merge mână în mână cu competitivitatea industrială și că energia eoliană continuă să fie o** **poveste de succes europeană**.

[Planul de acțiune](https://energy.ec.europa.eu/publications/european-wind-power-action-plan_en) va contribui la menținerea unui **lanț de aprovizionare cu energie eoliană sănătos și competitiv**, cu o rezervă clară și sigură de proiecte, care să atragă finanțarea necesară și să concureze în condiții echitabile la nivel mondial. El este însoțit de o [comunicare privind realizarea obiectivelor ambițioase ale UE în materie de energie offshore](https://energy.ec.europa.eu/publications/communication-delivering-eu-offshore-renewable-energy-ambition_en), inclusiv energia eoliană, ca urmare a [Strategiei UE privind energia din surse regenerabile offshore](https://eur-lex.europa.eu/legal-content/RO/TXT/?qid=1605792629666&uri=COM%3A2020%3A741%3AFIN) adoptate în urmă cu trei ani.

**Un răspuns european comun pentru a face față unei combinații unice de provocări**

Planul de acțiune stabilește **acțiuni imediate** care trebuie întreprinse împreună de Comisie, de statele membre și de industrie, valorificând politicile și legislația existente și axându-se pe șase domenii principale:

* **Accelerarea implementării** **prin creșterea previzibilității și un proces de autorizare mai rapid**.  Instalațiile eoliene adăugate în 2022 au adus o capacitate record, de 16 GW, ceea ce reprezintă o creștere cu 47 % față de 2021. Totuși, aceasta se situează cu mult sub nivelul de 37 GW/an necesar pentru atingerea obiectivului UE pentru 2030 privind energia din surse regenerabile. Comisia lansează împreună cu statele membre inițiativa „Accele-RES” pentru a asigura punerea rapidă în aplicare a normelor revizuite ale UE privind energia din surse regenerabile, punând un accent mai mare pe **digitalizarea proceselor de autorizare** și pe **asistența tehnică acordată statelor membre**. În plus, statele membre sunt încurajate să sporească vizibilitatea rezervei de proiecte prin angajamente privind energia eoliană, calendare transparente ale licitațiilor și planificare pe termen lung. În cele din urmă, Comisia va sprijini construirea necesară de rețele electrice prin intermediul unui plan de acțiune privind rețelele, ulterior în cursul acestui an.
* **Îmbunătățirea conceperii licitațiilor.** Pe baza propunerii de [regulament privind industria care contribuie la obiectivul zero emisii nete](https://commission.europa.eu/strategy-and-policy/priorities-2019-2024/european-green-deal/green-deal-industrial-plan/net-zero-industry-act_ro) și a [reformei organizării pieței energiei electrice](https://ec.europa.eu/commission/presscorner/detail/ro/ip_23_1591), Comisia va sprijini statele membre pentru a îmbunătăți licitațiile prin **criterii bine concepute și obiective** care recompensează echipamentele cu o valoare adăugată mai mare și se asigură că proiectele sunt realizate pe deplin și la timp. În afara UE, proiectele Global Gateway vor utiliza într-o măsură mai mare standardele în materie de achiziții publice strategice. Planul de acțiune prevede, de asemenea, o evaluare a riscurilor în materie de **securitate cibernetică**.
* **Acces la finanțare**. Pentru a accelera investițiile și finanțarea producției de energie eoliană în Europa, Comisia va facilita accesul la finanțarea UE, în special prin **Fondul pentru inovare**, în timp ceBanca Europeană de Investiții (BEI) va pune la dispoziție garanții de diminuare a riscurilor.  De asemenea, Comisia încurajează statele membre să utilizeze pe deplin flexibilitatea oferită de Cadrul temporar modificat de criză și de tranziție pentru măsuri de ajutor de stat pentru a sprijini producția de energie eoliană din UE.
* **Un mediu internațional echitabil și competitiv.**  Pentru a se asigura că sectorul energiei eoliene poate funcționa în condiții de concurență echitabile, **Comisia monitorizează îndeaproape posibilele practici comerciale neloiale** care îi avantajează pe producătorii străini de energie eoliană și va continua să utilizeze acordurile comerciale pentru a facilita accesul la piețele străine, promovând în același timp adoptarea de standarde ale UE și internaționale pentru acest sector. De asemenea, Comisia va colabora cu investitorii pentru a identifica și a înlătura obstacolele din calea investițiilor.
* **Competențe**.  **Parteneriatele la scară largă pentru competențe în domeniul surselor regenerabile de energie** vor fi un forum esențial pentru stimularea proiectelor de dezvoltare a competențelor. Prin [regulamentul privind industria care contribuie la obiectivul zero emisii nete](https://ec.europa.eu/commission/presscorner/detail/ro/ip_23_1665), Comisia va facilita, de asemenea, lansarea academiilor europene de competențe specifice industriei cu zero emisii nete – inclusiv a unei academii dedicate sectorului energiei eoliene, concepute pentru a sprijini acțiunile statelor membre de perfecționare și recalificare a lucrătorilor. Academiile vor elabora conținut și materiale didactice și vor urmări formarea a 100 000 de cursanți în termen de trei ani de la înființare.
* **Implicarea industriei și angajamentele statelor membre**.  Comisia va colabora cu statele membre și cu industria energiei eoliene în vederea elaborării unei Carte europene a energiei eoliene care să îmbunătățească condițiile favorabile menținerii competitivității industriei eoliene europene.

**O nouă viziune pentru implementarea accelerată a energiei eoliene offshore**

Se preconizează că energia eoliană offshore va avea o contribuție semnificativă la obiectivele UE în materie de climă și energie în anii următori. Pe baza [Strategiei privind energia din surse regenerabile offshore din 2020](https://eur-lex.europa.eu/legal-content/RO/TXT/?qid=1605792629666&uri=COM%3A2020%3A741%3AFIN), **statele** **membre au convenit recent asupra unor noi obiective ambițioase pentru generarea de energie din surse regenerabile offshore** până în 2050, cu obiective intermediare pentru 2030 și 2040 pentru fiecare dintre cele cinci bazine maritime ale UE.

În 2022, capacitatea instalată offshore cumulată a UE-27 s-a ridicat la 16,3 GW. Aceasta înseamnă că, pentru a reduce decalajul dintre capacitatea de 111 GW la care s-au angajat statele membre și capacitatea din 2022, **trebuie să instalăm în medie aproape 12 GW/an, adică de 10 ori mai mult decât noua capacitate de 1,2 GW instalată anul trecut.**

Acesta este motivul pentru care Comisia își dublează eforturile de a sprijini în mod specific sectorul energiei din surse regenerabile offshore, stabilind acțiuni suplimentare prin care: să consolideze infrastructura de rețea și cooperarea regională, să accelereze procesul de autorizare, să asigure amenajarea integrată a spațiului maritim, să consolideze reziliența infrastructurii, să susțină cercetarea și inovarea și să dezvolte lanțuri de aprovizionare și competențe.

**Context**

Sursele regenerabile de energie reprezintă o componentă-cheie a planului UE de a atinge neutralitatea climatică până în 2050 în cadrul [Pactului verde european](https://commission.europa.eu/strategy-and-policy/priorities-2019-2024/european-green-deal_ro), precum și al [planului REPowerEU](https://ec.europa.eu/commission/presscorner/detail/ro/ip_22_3131) de a recâștiga independența energetică și de a pune capăt cât mai curând posibil importurilor de combustibili fosili din Rusia. UE a stabilit obiective legislative pentru o introducere accelerată a energiei din surse regenerabile prin intermediul [Directivei revizuite privind energia din surse regenerabile în cadrul pachetului legislativ „Pregătiți pentru 55](https://ec.europa.eu/commission/presscorner/detail/ro/ip_23_4754)” și facilitează acest lucru prin [Regulamentul TEN-E revizuit](https://eur-lex.europa.eu/legal-content/RO/TXT/?uri=CELEX:32022R0869), consolidând cadrul pentru proiectele transfrontaliere, inclusiv rețelele offshore. În tranziția către o economie cu zero emisii nete, competitivitatea UE se va baza în mare măsură pe capacitatea sa de a dezvolta și fabrica pe teritoriul său tehnologiile curate care să facă posibilă această tranziție, inclusiv energia eoliană onshore și offshore. În acest an, Comisia a prezentat [Planul industrial al Pactului verde](https://commission.europa.eu/strategy-and-policy/priorities-2019-2024/european-green-deal/green-deal-industrial-plan_ro) și a propus în special [regulamentul privind industria care contribuie la obiectivul zero emisii nete](https://ec.europa.eu/commission/presscorner/detail/ro/ip_23_1665) și [Actul privind materiile prime critice](https://single-market-economy.ec.europa.eu/sectors/raw-materials/areas-specific-interest/critical-raw-materials/critical-raw-materials-act_en) pentru a sprijini capacitatea internă de producție a tehnologiilor care contribuie la obiectivul zero emisii nete.

**Informații suplimentare**

[Întrebări și răspunsuri](https://ec.europa.eu/commission/presscorner/detail/ro/qanda_23_5186)

[Fișă informativă referitoare la pachetul privind energia eoliană europeană](https://ec.europa.eu/commission/presscorner/detail/ro/fs_23_5187)

[Planul de acțiune privind energia eoliană europeană](https://energy.ec.europa.eu/publications/european-wind-power-action-plan_en)

[Comunicare privind îndeplinirea obiectivelor ambițioase ale UE în materie de energie din surse regenerabile offshore](https://energy.ec.europa.eu/publications/communication-delivering-eu-offshore-renewable-energy-ambition_en)

[Comunicat de presă referitor la raportul privind starea uniunii energetice](https://ec.europa.eu/commission/presscorner/detail/ro/IP_23_5188)

[Fișă informativă privind starea uniunii energetice](https://ec.europa.eu/commission/presscorner/detail/ro/fs_23_5189)

\*

Penuriile grave de medicamente și securitatea aprovizionării în UE: răspunsul Comisiei

Comisia a adoptat un set de acțiuni menite să prevină și să atenueze penuriile grave de medicamente în UE în iarna aceasta, în iarna următoare și ulterior.

Penuriile grave cu care ne-am confruntat recent, inclusiv lipsa anumitor antibiotice iarna trecută, arată că trebuie să continuăm să luăm măsuri coordonate pentru a aborda provocările în materie de aprovizionare și pentru a spori reziliența lanțurilor de aprovizionare cu medicamente din Europa pe termen lung. Obiectivele-cheie ale [comunicării](https://commission.europa.eu/document/da376df1-c70e-48ba-8844-3024f25746b6_en) prezentate astăzi sunt prevenirea și atenuarea **penuriilor grave** la nivelul UE. Aceasta pune un accent deosebit pe **cele mai importante medicamente***,* pentru care securitatea aprovizionării în UE trebuie garantată în orice moment.

Această comunicare se bazează pe activitatea desfășurată în cadrul uniunii europene a sănătății, în special pe mandatul consolidat al Agenției Europene pentru Medicamente și pe [reforma în domeniul farmaceutic](https://commission.europa.eu/strategy-and-policy/priorities-2019-2024/promoting-our-european-way-life/european-health-union/reform-eu-pharmaceutical-legislation_en) recent publicată. Ea vine ca răspuns la un apel ferm din partea statelor membre, lansat în cadrul [Consiliului European din iunie 2023](https://www.consilium.europa.eu/en/press/press-releases/2023/06/30/european-council-conclusions-29-30-june-2023/) și confirmat la [Granada](https://www.consilium.europa.eu/en/press/press-releases/2023/10/06/granada-declaration/) în octombrie 2023, precum și din partea Parlamentului European.

**Atenuarea penuriilor grave** **în această iarnă și ulterior**

**Pentru a fi mai bine pregătiți în această iarnă și nu numai, au fost deja luate multe măsuri**. De exemplu, Autoritatea pentru Pregătire și Răspuns în caz de Urgență Sanitară ([HERA](https://health.ec.europa.eu/health-emergency-preparedness-and-response-hera_en)) și Agenția Europeană pentru Medicamente ([EMA](https://www.ema.europa.eu/en)) au identificat [**antibioticele esențiale**](https://ec.europa.eu/commission/presscorner/detail/en/ip_23_3890) (inclusiv cele de uz pediatric) pentru care anticipează riscul unor penurii grave înainte de iarnă. Au fost puse în aplicare măsuri pentru a asigura disponibilitatea acestor antibiotice.

Rămân însă multe de făcut. Acesta este motivul pentru care ne intensificăm acțiunile, prin:

* lansarea unui **mecanism european voluntar de solidaritate** **pentru medicamente** (octombrie 2023) – atunci când un stat membru are nevoie de un anumit medicament, semnalează acest lucru către celelalte state membre, care pot răspunde prin redistribuirea medicamentelor din stocul lor disponibil
* o **listă la nivelul Uniunii cu medicamentele esențiale** (disponibilă înainte de sfârșitul anului 2023) – odată stabilită, această listă va fi primul pas în analiza lanțului de aprovizionare cu medicamentele selectate, care va fi efectuată până în aprilie 2024 și va arăta unde sunt necesare măsuri suplimentare
* **flexibilitate în materie de reglementare** – statele membre pot utiliza derogări normative pentru ca medicamentele să ajungă la pacienți în timp util, inclusiv prelungirea termenului de valabilitate sau autorizarea rapidă a alternativelor - în 2024 va exista o acțiune comună specifică pentru a promova utilizarea eficace a acestei flexibilități
* **orientări UE privind achizițiile publice** de medicamente, pentru consolidarea securității aprovizionării, care urmează să fie publicate de Comisie până la începutul anului 2024
* achizițiile publice comune ale UE de antibiotice și medicamente utilizate în tratamentul virozelor respiratorii pentru iarna viitoare.

Statele membre, EMA și Comisia au inițiat deja acțiuni care merg în direcția reformei farmaceutice propuse pentru a preveni și atenua riscurile de penurii critice. Comisia va continua să colaboreze cu statele membre pentru a accelera elementele **reformei farmaceutice** cu scopul de a spori securitatea aprovizionării, acolo unde este posibil.

**Măsuri structurale de sprijinire a securității aprovizionării pe termen lung**

Pentru a diversifica sursele de aprovizionare și pentru a stimula și moderniza producția de medicamente esențiale, Comisia intenționează să instituie, împreună cu toate părțile interesate, o **alianță pentru medicamentele esențiale** care să fie operațională la începutul anului 2024. Alianța pentru medicamente esențiale va adăuga un pilon al politicii industriale la uniunea europeană a sănătății. Astfel, autoritățile naționale, industria, reprezentanții societății civile, Comisia și agențiile UE vor fi în măsură să coordoneze la nivelul Uniunii acțiuni menite să contracareze penuriile de medicamente și să abordeze vulnerabilitățile lanțului de aprovizionare.

Activitatea acestei alianțe se va concentra pe anumite medicamente esențiale care prezintă cel mai mare risc de penurie și generează cel mai mare impact asupra sistemelor de sănătate. Alianța se va baza pe diverse măsuri de politică menite să atenueze riscurile de penurie și să crească oferta, inclusiv prin:

* coordonarea practicilor privind achizițiile publice la nivelul UE
* explorarea modalităților de **diversificare a lanțurilor globale de aprovizionare prin parteneriate strategice**
* stimularea capacității Europei de a produce și de a inova în mod coordonat în domeniul fabricării de medicamente și ingrediente esențiale
* dezvoltarea unei abordări strategice comune privind constituirea de stocuri de medicamente în UE
* sprijin pentru mobilizarea și alinierea **finanțării europene și naționale**.

Acest lucru ar putea deschide calea către un posibil „act normativ privind medicamentele esențiale”. În acest scop, Comisia va lansa un studiu pregătitor specific, până la sfârșitul anului 2023, care va pregăti terenul pentru o evaluare a impactului.

În prima jumătate a anului 2024, Comisia va elabora, de asemenea, o **abordare strategică comună privind constituirea de stocuri de medicamente** pentru a preveni și a atenua deficitele, în cooperare cu statele membre.

**Parteneriate internaționale pentru aprovizionare**

Cooperarea internațională și integrarea reală a industriei farmaceutice mondiale sunt esențiale pentru a asigura disponibilitatea medicamentelor în UE și în întreaga lume.

Comisia va institui o **rețea de parteneri internaționali** pentru a aborda reziliența lanțului de aprovizionare. De asemenea, vor fi instituite **parteneriate strategice cu țările terțe** pentru producția de medicamente esențiale, care să reflecte cererile și nevoile locale la nivel european și mondial.

**Context**

Disponibilitatea permanentă a unor medicamente sigure, eficace și la prețuri accesibile pentru europeni reprezintă o prioritate de vârf pentru Comisie: este fundamentul unei uniuni europene a sănătății puternice, care reprezintă unul din principalele învățăminte în urma pandemiei de COVID-19.

**Reforma noastră în domeniul farmaceutic**, anunțată în aprilie 2023, include un set de măsuri menite să îmbunătățească securitatea aprovizionării și să abordeze deficitele de medicamente pe termen lung și în situații de criză.

Comunicarea prezentată astăzi vine în completarea acestei reforme, stimulând operaționalizarea unora dintre măsurile propuse și anticipându-le, recunoscând în același timp că instrumentele de politică suplimentare, printre care politica industrială, pot sprijini obiectivul important de garantare a securității aprovizionării cu medicamente esențiale în UE.

**Pentru informații suplimentare**

[Comunicarea privind combaterea penuriilor de medicamente în UE](https://commission.europa.eu/document/da376df1-c70e-48ba-8844-3024f25746b6_en)

[Fișă informativă](https://ec.europa.eu/commission/presscorner/detail/en/FS_23_5192)

[Întrebări și răspunsuri](https://ec.europa.eu/commission/presscorner/detail/en/qanda_23_5191)

[Uniunea europeană a sănătății](https://commission.europa.eu/strategy-and-policy/priorities-2019-2024/promoting-our-european-way-life/european-health-union_en)

[HERA](https://health.ec.europa.eu/health-emergency-preparedness-and-response-hera_en)

[Disponibilitatea medicamentelor | Agenția Europeană pentru Medicamente (europa.eu)](https://www.ema.europa.eu/en/human-regulatory/post-authorisation/availability-medicines)

[Grupul de coordonare privind penuriile de medicamente](https://www.ema.europa.eu/en/about-us/what-we-do/crisis-preparedness-management/executive-steering-group-shortages-medicinal-products)

[Reforma legislației UE în domeniul farmaceutic (europa.eu)](https://health.ec.europa.eu/medicinal-products/pharmaceutical-strategy-europe/reform-eu-pharmaceutical-legislation_en)

[O strategie farmaceutică pentru Europa (europa.eu)](https://health.ec.europa.eu/medicinal-products/pharmaceutical-strategy-europe_en)

[Un dialog structurat privind securitatea aprovizionării cu medicamente (europa.eu).](https://health.ec.europa.eu/medicinal-products/pharmaceutical-strategy-europe/structured-dialogue-security-medicines-supply_en)

Sursa: 1. <https://romania.representation.ec.europa.eu/index_ro>

2. <https://www.consilium.europa.eu/>

3. <https://www.europarl.europa.eu/>

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/